Urduria da Juan Mari Zulaika, eta urduri jardun du bizian. Fraide frantziskotar izana, apaiz langile, Zamorako preso, ETAko kide, auzo elkarteko partaide, militante eta ekintzaile… Apaiz kartzela film erakutsi berriak harekin hitz egiteko atea ireki digu.\nJuan Mari Zulaika Aizpurua. Zarautz, 1942\nTeologia ikasketak egina, frantziskotarra, apaiz langileetakoa izan zen, atxilotu eta torturatua, Zamorako kartzelan preso… Irakasle, kontulari, informatika saltzaile eta programatzaile irabazi du ogia. Goldatu Memoriazale Elkarteko kide da, Argentinako kereilan parte du eta, are, beste hainbatek bere testigantza eman dezan lan egin du, eraginez. Hiru liburutan sakabanaturik dira bere bizi eskarmentuari dagozkionak: Zamorako apaiz-kartzela. Eliza eta estatuaren presondegia (1968-1976), Apaizak ere torturatuak, eta Bizitza bi aurrez aurre. Arantzazu, Kuba, Bilbo, New York. Oraindik orain, berriz, Apaiz-kartzela dokumentalean ikusi dugu.\nFrantziskotarra izana zaitugu…\nNire bizitzako erabakia, hamar urte ere ez nituela hartu nuen! 1942an Zarautzen jaio eta Arantzazun nintzen hamar urte bete gabe ere. Toki ezezagunaren xarmak erakarrita, ziurrenik. Bestalde, hamar anai-arrebetan txikiena izanik eta bihurria, etxeko diziplina estutik ihes egitearren ere joango nintzen ni fraideetara. Gezurra badirudi ere, Arantzazun ia galdu egin nuen euskara, hain gutxi erabiltzen baitzen han. Horixe bera aitortu zuen Kepa Enbeitak. Euskara eta kulturaren hondamendia oso larria zen.\nNonbait ere, Erriberrin jabetu zinen politikaz...\nBai. Foruan eta Zarautzen ikasi eta gero, Erriberrin ginen, filosofia ikasten. Hantxe esnatu nintzen politikara. Kubatik zetorren La Quincena irakurtzen genuen, Sierra Maestra, iraultza, Fidel Castro, Che Guevara… Kastrista sutsu bihurtu ginen. Bestalde, behin, Tafallako jaun bat ezagutu genuen, Doxandabaratz izenekoa, gudari izana. Gerrateaz eta politikaz berriketaldi luzeak izan genituen, Zidakos errekako ezkien artean. Orri klandestinoak ere jarri zituen gure eskura, Irrintzi zuten izena, Caracasetik-edo zetozenak. Doxandabaratzek diktaduraren eta Francoren aurkako kontzientzia bizia piztu zuen guregan. Nire kasuan, politikarako grina. Euskara lantzen ere Erriberrin hasi ginen, serio lantzen! Hantxe irakurri nituen Joxe Azurmendiren lehenengo poesiak.\nEta atzera Arantzazura, teologia ikastera.\n1961ean izan zen hori. Bederatzi urte lehenago bezala jarraitzen zuten Oteizaren apostuluek kamino bazterretan. Eta hantxe egon ziren 1969 arte. Hurrengo urtean ireki zen absidea egiteko lehiaketa. Bi urtez parean izan genuen Lucio Muñoz, obra zoragarri hura lantzen. Santutegi berria eratu zen, poliki-poliki, eta inguruan obra handiei ekin zieten: apaiztegi erraldoi berria, frontoia, plaza zabala... Langile multzoa bildu zen, berrogeita hamarren bat. Espainiar estatuko nekazariak ziren gehienak, denboraldi bateko langile merkeak. Barrakoi lotsagarrietan jarri zituzten. Ni haiengana jotzen hasi nintzen, harreman estuak sortu arte. Orduak ematen genituen elkarrekin, solasean, jaten, edaten –Galiziako orujo gogorra, batzuetan–, tabernara joanez… Gure nagusiei langile mixioan ari ginela esaten genien. Horri jarraituz, apaiztu eta langile anaidiak sortzea zen zenbaiten ametsa; hasteko, nirea. Komentuak herriagandik urruti zeuden, eta uste genuen frantziskotar txirotasuna predikatzeko biderik jatorrena zela eguneroko ogia norberaren izerdiz irabaztea. Langileekin bizita baino ebanjelioa bideratzeko modu hoberik ez zegoen, gure ustez.\nLagun min egin zenuen Migel Anjel Loredo, kubatarra.\nTeologia ikasten ari zen, hainbat latinoamerikarrekin batera. Lagun min egin ginen. Berehala gonbidatu nuen nirekin batera langileekin biltzera. Habanan burges familiakoa izanagatik ere, pozik etorri zen. Ados ginen gauza askotan. Eztabaida garaia zen, pil-pilean zegoen dena: Kubako iraultza, Arantzazu berriko arte abstraktoa, ikasketetako teologia biblikoa versus eskolastika zaharra. Loredo iaioa zen bai teologian, bai artean. Bestalde, Biblia ordu arteko kortse estuetatik atera eta libreago interpretatu behar zela erakutsi zigun Aita Goitia ospetsuak. Israeletik etorri berria zen…\nAdiskide min zuek, baina nork bere bidea hartu behar izan zuen. Zuk Bilbora egin zenuen. Hark, Kubara.\nBai, hori ere bai. Meza esan, langileen aurrean, eta hilabetera joan zen Kubara, Fidel Castroren Kuba komunistara! Niri urtebete geratzen zitzaidan apaizteko, eta, bitartean, barrakoietako langileen ondora joaten segitu nuen, egunen batean fraidez osatutako langile anaidia eratzeko gogoz. Kontua da Migel Anjel Habanara heldu eta elizak itxita ikusi zituela. Hala ere, apostolutzari lotu zitzaion. Sekulako lana egin zuen. Bateko katekesi, besteko parrokia bizitza, hitzaldiak eta liturgia eta teologia berriak... Arrakastaz gauzatu zuen bere lana. Erregimenaren buruzagiek Loredori hegoak ebakitzea erabaki zuten arte. Ez zuen urte eta erdi ere iraun. Lagun bat infiltratu zioten, muntaia bat ere izan zen tartean, eta, azkenean, 9 urte eta 8 hilabete eduki zuten preso uharteko kartzela gogorrenetan, 1976 arte.\n"Kuba eta Espainaren arteko espetxe politiken konparatzeak, katarsira eraman ninduen, kastrismoaren okerrak gaitzesteraino"\nParalelismorik bada Loredoren eta zure bidearen artean...\nBai. Arantzazutik irten ginen biok, ni Bilbora, hura Habanara. Laster asko, kartzelara sartu gintuzten biok. Hura Kuban, Zamoran ni. Biok jaso genituen tratu txar eta torturak. Ni, Francoren diktaduraren biktima izan nintzen. Hura, Fidel Castroren erregimenarena. Gero, behin baino gehiagotan agertu zen Giza Eskubideen Europar Batzordean Kubako presoen bozeramaile, haien eskubideak urratzen zirela salatzera. Nik, aldiz, berdin jokatu izan dut Goldatun, NBEko batzordeetan eta eurodiputatuen batzarretan, baina frankismoaren bidegabekeriak salatzeko. Hortxe bi lagunon paralelismoa. Horrek, eta Kuba eta Espainaren arteko espetxe politiken konparatzeak, katarsira eraman ninduen, kastrismoaren okerrak gaitzesteraino.\nBitan izan zen Euskal Herrian.\nLehenengo aldiz 1984an etorri zen. Erromara zihoan, eta hemen izan genuen. Ideologiaz urrun ginen bata bestearengandik, muturreko jarreretara aldenduta geunden, baina adiskidetasun zaharraren txingarrei eutsi genien. Puerto Ricon egon zen urte batzuetan, eta, azkena, New Yorken bizi izan zen behin betiko. Eta handik etorri zen 2006an. Adiskidetsu biok, baina ez lehenengo topatzean bezainbeste. Bilbon izan ginen, Guggenheim eta Arte Eder museoetan, bera ere margolari baitzen, eta, jakina, Arantzazun. Bera, elizaren ministerioan buru-belarri sartuta, eta ni oso beste aldera. Ni frankismoaren biktima, kastrismoaren alde. Hura Castroren biktima, kastrismoaren kontra. 2012ko gabonetan, hil zela jakin nuen. Min egin zidan haren heriotzak. Baina ordurako liburu bat idazten ari nintzen, aurreratuta neukan, eta liburu haren bidez ordaindu nuen Loredo adiskidearekiko zorra.\nLoredoz ari zinela, Zamoran preso izan zinela esan diguzu…\nBai. Bidea egin nuen… Apaiztu eta Bilboko Iralabarrira destinatu ninduten. Orduantxe sortu genuen auzo elkartea. Langile eta militante sindikalista asko egin nituen lagun. Garai bateko HOACeko (Ekintza Katolikorako Langileen Anaitasuna) hainbatekin konektatu nuen. Baina arazoak izan nituen nagusiekin eta gazteriaren ardura kendu zidaten, baita Iturrigorriko parrokia txikia ere, emakumeei pilula antisorgailuaz hitz egiteagatik. 1966an, berriz, diktaduraren 30. urteurrenarekin, Francok erreferenduma deitu zuen. Nik, egun hartan, hemengo apaiz askorekin batera, abstentzioa aldarrikatu nuen meza nagusiko sermoian. Errektoreak zigortu, eta bazkaldu gabe utzi ninduen. Nagusiak, apaiz langile-edo, nahi nuen tokira alde egiteko esan zidan. Banuen beste lagun bat, Felipe Izagirre, Bermeon fraide zegoena, ni bezain erreta hura ere. Hots egin nion, eta Eibarrera joatea proposatu nion, eta langile anaidia sortu genuen han, langileen alde eta diktaduraren aurka. Lehen lerroan ginen! Krisialdia zen orduan ere, eta Elgoibar eta Ermua bitarteko fabrika eta tailer denak korritu genituen lan bila. Nik fundizio zahar batean topatu nuen lana, eta Felipek, aldiz, bestelako tailer batean, fresadore.\n1968ko ekaina. Txabi Etxebarrieta.\nTxabi Etxebarrieta hil zuten, eta hileta, eta manifestazioa. Eta manifestazioa abiatu baino lehen, bi polizia sekretak Felipe [Izagirre] eta biok harrapatu, ezkaratz batera tatarrez sartu, buruan jo eta odola dariola utzi gintuzten. Etxera joan ginenean, berriz, txapelokerrak etorri zitzaizkigun, kuartelera eraman eta gau osoan eduki gintuzten, kulata-kolpez eta ostikoka, errukirik gabe. Dozena bat ziren, gu jipoitzen. Oso haserre zeuden kalean zabaldutako orri baten kontura. Haien gorrotoa! Gerritik orkatiletara, dena ubelduta utzi ginduzten. Argazkiak ere egin genituen, torturaren lekuko izateko, eta Juan Mari Bandres eta Miguel Castells abokatuei eman genizkien. Orduko Jazinto Argaia gotzainari eman zizkioten, zer gertatzen ari zen ikus zezan. Hurrena, argazki bila joan zitzaizkionean, gotzainak esan zien “galdu” egin zituela gure argazkiak, torturarenak. Horrelaxe!\n"Herbehereetan nekez ulertu zuten gure egoera, nola zitekeen apaizak kuartel militarretan epaitzea eta kartzelara sartzea?"\nHorrek eraman zintuzteten Zamorako apaiz kartzelara?\nBai, baina ez berehala. Eibarren, guardia zibilen kuartelean jipoia jaso eta hurrengo egunean, Martutenera eraman gintuzten. Ekainean bi aldiz eduki gintuzten han, egunetan. “Bidelapurreria eta Terrorismoa” zen akusazioa. Baina apaiz ginen, eta ezin gintuzten kartzelan nolanahi eduki. Beste apaiz bat, Alberto Gabikagojeaskoa, Dueñaseko komentuan zeukaten preso, edo itxita, baina jendea bisitan joaten zitzaion. Sekulakoa zen elkartasuna. Bitartean, gu Martutenen, eta apaiz errebelde zerrenda luzea zain! Eta Konkordatu kartzela sortu zuten, Zamorakoa, apaiz kartzela, munduan bakarra. 68ko uztailaren 22an sartu gintuzten Zamorara, eta hantxe zegoen bezperatik Alberto Gabikagojeaskoa. Estreinatzea egokitu zitzaigun. Francoren diktadurak 54 apaiz eduki zituen han preso. Haietatik 43, euskaldunak. 1976an libratu zuten azkena.\nZenbat denbora egin zenuen preso Zamoran…\nHiru egonaldi egin nituen, bederatzi hilabete denera. 1968koa izan zen lehen, 1969an bigarren, eta 1970ean hirugarren. Lehenengo biak, isuna jaso eta ez ordaintzeagatik. Hirugarren aldian, epaiketa militarra egin ziguten, Loiolako Kuartel Militarreko Arma Ganberan. Ikustekoa zen mahaiburu egiten zuen militarra, haren domina mordoa-eta! Akusazioa, Txabi Etxebarrietaren manifestazio hartan parte hartu genuela. Hiru urteko kartzelaldia eskatu zuen fiskalak, baina sei hilabetera jaistea lortu zuten gure abokatuek, Bandresek eta Castellsek. Denera zortzi hilabete bete nituen Zamoran, eta libre nintzen 1970eko irailean. Batzuek zortzi urte ere bete zituzten!\nAtzerrian ere eman zenuen zuen egoeraren berri…\nZamoratik irten nintzen batean, Herbehereetan izan nintzen, “apaiz kontestatarioen” batzarrean parte hartzen, apaizak biltzen gintuen Gogor taldeko zenbait lagunekin. Zamorako presoen izenean jardun nuen, apaizak zertan ziren, kartzelako egoera zertan zen, diktaduraren jokabidearen berri emanez… Han nekez ulertu zuten gure egoera, nola zitekeen apaizak kuartel militarretan epaitzea eta kartzelara sartzea. Francoren berri bazuten, baina ez zekiten, nonbait, Eliza diktadorearekin bat eginda zegoela. Dena dela, bazegoen aldea hango apaiz haien eta gure artean. Esan nien: “Zuek zelibatuaren kontrako borrokan ari zarete. Gu, oinarrizko giza eskubideen alde, herriaren askatasunaren alde, torturen kontra”. Hango txalo zaparrada!\nZamoratik gerora, zeure gisako bizimodua egiteko moduan izan zinen?\nLehen atxiloaldia eta gero, poliziak Eibartik kanporatu gintuen. Orduan, Bilbora joan eta berehala hiru fraideko anaidi berria osatu genuen Errekaldeberri auzoan. Lan egiten genuen, etxebizitza bat errentan hartu eta hantxe jarri ginen bizitzen. Auzo elkarteko eta sindikatuetako kideekin harreman estuan ginen. Arratsaldez, Deustuko Unibertsitatean Soziologia ikasten hasi nintzen. Kartzelako azken egonaldian laugarren urteko azterketak egitea zegokidan, baina kartzelako zuzendariak ez zidan utzi. Eta ez nituen ikasketak bukatu, gero ez bainuen aurrera egiteko modurik izan.\nFrantziskotar izateari utzi zenion noizbait.\nBai. Errekaldeberrin oinarrizko kristau komunitateetan mugitzen ginen, mezak Eliza ofizialetik kanpo ematen genituen, inoren etxean. Ezkontza batzuk ere egin nituen era hartara. Handik pare bat urtera, erlijioarekiko desadostasunak areagotu besterik egin ez zirenez, anaidia laga nuen, akordu onean. Inoiz esan badut ere, ez da egia sinesmena elurra hego haizearekin bezalaxe urtu zitzaidanik. Horrek lanak eman zizkidan. Zamoran, zenbait irakurketa egin ahal izan nituen, Askapenaren teologiaz, adibidez. Bazen liburu bat, La muerte de Dios (Jainkoaren heriotza), teologo protestante batena, barruak irauli zizkidana. Ezkerreko ideologiak nagusitu ziren gizartean ere eta sekularizazioa erabatekoa izan zen. Apaiz izateari utzi eta lanari heldu behar izan nion.\n"ETA bitan zatitu zenean, borroka armatua edota masa borroka lehenetsi behar ote zen eztabaidan, ni masa borrokaren aldekoekin geratu nintzen, Liga Komunista Iraultzailean"\nEta harrezkero, zer bizimodu egin zenuen?\nAlgortako ikastolako irakasle izan nintzen urte batez. ETAko kide nintzen ordurako. Egun batean, Jose Antonio Etxebarrieta abokatuaren deia jaso nuen, salaketa bat nuela eta polizia atzetik zebilkidala. Eta neure burua ezkutatu behar izan nuen. Gustuko lana galdu nuen. Ez nuen atzerrira irten nahi izan. Hilabete batzuk ezkutuan egin nituen, klandestinitatean, lagunen etxetan biziz eta militantzia lanean, erakundeak agintzen zidana egiten. ETA bitan zatitu zenean, borroka armatua edota masa borroka lehenetsi behar ote zen eztabaidan, ni masa borrokaren aldekoekin geratu nintzen, Liga Komunista Iraultzailean. Lehenengo udal hauteskundeetan, Bilboko zerrendaburu jarri ninduten.\nMemoria historikoaren zaindari zaitugu, eta eragile.\nBegira, pasarte bat da, baina oso isilduta daukatena. 2003an, Ibarretxe lehendakari zela, memoria historikoa berreskuratzeko dekretu bat onartu zuten. Ibarretxek Euskalduna jauregiko ekitaldi bat baliatu zuen horren berri emateko. Alegia, ez zuen prentsaurreko arrunt bat eman. Orduan, “Geureak, 1936ko biktimak” elkartea sortu genuen eta hasi ginen memoria historikoa lantzen. Lehenetakoak izan ginen. Francoren gerrako biktimak aitortzea eta diru ordainak biltzea zen taldearen funtsa. Arantxa Zabalegi zarauztarrak, adibidez, sekulako lana egin zuen hainbat eta hainbat familiari tramitazio lanetan lagunduz. Erretiroa hartuz gero, berriz, Iralako auzo elkartera itzuli nintzen lanera, nahiz eta auzoan bizi ez. Metroaren laugarren linearen aldeko plataforma sortzen ahalegindu nintzen, esaterako. Gainerakoan, beti ibili naiz politikan buru-belarri sartuta: Ezker Gogoa, Bilboko auzo elkarteen federazioan, Foro Sozialean… Era batera nahiz bestera, borrokan ari gara beti.\n“Gehienbat, memoriaren eragile lanetan aritu naiz. 2012ko urtarrilean, hemengo ehun bat preso ohi elkartu eta Goldatu elkartea sortu genuen, eta Argentinako kereilan parte hartu. Ehun kereila baino gehiago bidali dizkiogu Maria Servini epaileari. Frankismoa eta frankisten inpunitatea salatzea dugu helburua, 1977ko Amnistia Legea aldaraztea. Ez dugu lortu Martin Villa eta torturatzaileak auzipetzea, baina kontzientzia zabaldu dugu, eta erakunde publikoak ere inplikarazi ditugu, neurri batean”.\n“Kartzela hark interes handia piztu du beti. Hainbat artikulu, elkarrizketa eta erreportaje egin izan dira han eta hemen, eta, azkenean, dokumentala egin du Maluta Filmsek: Apaiz-kartzela. Apirilean aurkeztu zuten Donostiako Giza Eskubideen zinemaldian. Udazkenean hasiko dira zinemaldietan eta telebistetan zabaltzen, gure hiri eta herrietan, Katalunian eta Espainiako Estatuan. Eskertzeko lana. Kartzeletako historia isilaraziek ondo mereziak dituzte horrelako aitormenak”.\nKanal hauetan artxibatua: Oroimen historikoa | Frankismoa | Eliza Katolikoa | Euskal Herria


Hiru Pinas - PetrPikora.com\nPetrPikora.com on Uztaila 19, 2019\nPinua (Pinus) Pinaceae familiako hosto iraunkorreko koniferoen generoko generoa da. 110 espezie gutxi batzuekin familiako genero handiena da. Pinuen familiako beste ordezkariek bezala, Ipar hemisferioan soilik gertatzen dira (Pinus merkusii, Sumatra hegoaldean hedatzen dena izan ezik). Generoaren banaketa eremua handia da eta iparraldeko basoetako eremutik hazten da gerri epelaren eta azpikoen artean, tropikoetako mendietara. Munduko zaharra seguruenik dator, baina Ipar eta Erdialdeko Amerikan espezieen aberastasun handiena lortzen du; beste eremu aberats bat, Asia ekialdean, Indotxina eta Himalaia da. 12-13 espezie autoktono daude Europan, 9-10 orratz bikoitzekoa eta 3 bost orratz barne. Zuhaitzak oso argi kolorekoak eta lehiakorki ahulak dira, lurzoruaren kalitatea eskatzen duten eskakizun oso txikiak, eta mota guztietako habitatak jasateko gai dira; askok aitzindariak dira. Ipar Amerikako eta Mediterraneoko zenbait espezie oso ondo sartzen dira basoko suteak, dagoeneko erakusten ditugun fosilen aurkikuntza. Pinuen artean Lurrean bizi diren organismo zaharrenak dira. Luzeko bizi pinuaren (Pinus longaeva) ale batzuk 4 800 urte baino gehiago direla frogatzen dute.\nGeneroa taxonomikoki banatuta dago Pinus bi edo "pinu gogorra", 2-3, 5 salbuespenez edo 8 orratzez osatua, behi iraunkorreko sorta batean, bi basa sorta, orratzetan banatzen diren ahoko eskalak eta ahozko eskalak. zilborra "(umbo), eta Strobus edo" leun "pinuak, normalean 3 edo 5 orratzak dituzten sorta batean hosto galtzearekin, sorta baskular batekin, nagusiki orratzaren barrualdean eta umel moduan (umbo). Beherago eboluzionatu zen beheko kretazeoan.\nPinua da konifero ekonomikorik garrantzitsuenetako bat. Batez ere, kalitate handiko, ertaineko eta ertaineko gogorra, zura erraz lantzeko, eraikuntzarako eta altzarientzako erabil daitezke. Erabiltzen da, gainera, erretxina terpenikoen aniztasuna duen hainbat erretxina, aromaterapia eta kosmetika, baita erreuma edo artritis pomadak ere; baita turpentina naturalaren iturria ere. Orratzak eta azalak bitamina ugari dituzte eta munduko hainbat eskualdetan elikagaien ekoizpenean edo oraindik ere erabiltzen dira, baita pinu edo zedrozko fruitu lehorrak ere ezagutzen diren zenbait espezie. Lorategiko arkitekturako pinuak garrantzi handia dute zuhaitz apaingarri gisa eta zuhaixkak direla eta, gainera, Gabonetako zuhaitz gisa ere ezagunak dira. Pinu espezie askok garrantzi handia izan dute gizakien kultura, folklore eta bizitza espiritualean, baita literatura eta arte lan ugari eta heraldika ere.\n3 erlojua duela


ZULOZALE.COM: zuen koadrila birtuala — Gaztezulo\nZULOZALE.COM: zuen koadrila birtuala\nZULOZALE.COM: zuen koadrila birtuala https://www.gaztezulo.eus/albisteak/zulozalecom-zuen-koadrila-birtuala https://www.gaztezulo.eus/albisteak/zulozalecom-zuen-koadrila-birtuala/@@download/image/93p12sarezulo.jpg\nJoan den urteko abenduan, GAZTEZULOk internet zerbitzu berria sortu zuen: ZULOZALE.COM. Lagunak egiteko, jendea ezagutzeko, iritzi eta afizioak partekatzeko\nhemen duzue ZULOZALE.COM!\nZULOZALE.COMek berezitasun bat du: GAZTEZULOren inguruan gabiltzan guztien arteko topagunea izan nahi du, koadrila moduko bat, lagunarte erraldoi bat. ZULOZALE.COMek elkarrekin harremanetan jarri nahi ditu aldizkariko langile eta kolaboratzaileak, aldizkariaren harpidedun eta irakurleak, GAZTEZULO.COM weborrialdearen erabiltzaileak\ndenak. Elkar ezagutzeko eta elkarrekin zaletasunak partekatu eta gozatzeko tokia izando da ZULOZALE.COM. Eta noski, beste zenbait atari eta zerbitzaritan ez bezala, euskara izango da hizkuntza nagusia\nZuk ere bai\nGAZTEZULO aldizkariak 6.500 harpidedun ditu Euskal Herri osoan. Pentsa ezazue nolako koadrila birtuala sor dezakegun guztion artean! Zenbat herritan egin ditzakegun adiskideak! Urrutikoak edo gertukoak, txikiak edo altuak, berritsuak, isilak\nsekulako unibertsoa! Hala ere, ez da derrigorrezkoa aldizkariaren harpidedun izatea ZULOZALE.COMen parte hartzeko. Edonork sortu ahal izango du bere kontu propioa, zuk ere bai!\nOso erraza da, sinpleago ezin! Hasteko, sar zaitez www.zulozale.com helbidean. Lehenik, "Hasi saioa" atala klikatu beharko duzu. Ondoren, erabiltzaile bezala alta emateko aukera saka ezazu. Behin datuak sartuta, "Kontua sortu" izeneko aukera klikatu, eta kitto. Ongi etorri zulozaleon topagunera!\nBehin zure kontua sortuta, zure zaletasunen berri eman beharko duzu. Zeintzuk dira zure zaletasunak? Zer egin nahi duzu bizitzan? Zer lortu duzu eta zertan eman duzu amore? Zure nahiak eta gainontzeko gaztezulotarrenak lotuta, sare ederra sortuko dugu.\nSor ezazu kontua eta eskuratu oparia\nZULOZALE.COMen kontua sortzen duzuen guztiek, opari sinple bezain ederra jasoko duzue etxean: GAZTEZULOren kamiseta edo karpeta bana. Horretarako, sartu ZULOZALE.COMera eta sortu zuen kontua. Ondoren, bidali zuen datuak helbide honetara; info@zulozale.com. Ez galdu denbora. Zeren zain zaudete?


Gure ekimena – Ikastola Askatu\nPertsonak gure ekimenaren ardatzean jartzen ditugu, norberak bere burua hobeto ezagutzeko eta lana era jasangarrian eta zuzenagoan egiteko.\nEkintzetara bideratuta gaude gure munduan eragin nahi duen mugimendu bat bilatzen dugulako. Jarrera pasiboaren aurrean, jarrera proaktiboa sustatu nahi dugu.\nBurua, bihotza eta eskuak lerrokatuta jarri nahi ditugu. Hiru energia mota dugu: burua (pentsamendua), bihotza (pasioa) eta eskuak (ekintzak). Gure lana da hiru energia horiek orekatzea eta uneoro jakitea zein den gehien behar dena.\nKomunitateari irekita eta pertsonak epaitzen ez dituena. Maitasuna, zintzotasunez ulertuta, pertsonen arteko komunikazio esanguratsua bermatzeko.\nHautatzeko aukera erreala. Erabakiak ez dira goitik inposatzen, norberak bere erabakien eta bere ekintzen ardura hartzen du. Honela, norberaren ikaskuntza eta horretan jartzen duen energia ez dago besteen esku, norberaren esku baizik.\nKonfiantza eta fluidotasuna. Esparru ezezagunetan sartzeko konfiantza sustatzen dugu hanka sartzeari beldurra desagerraraziz eta erabateko kontrola baztertuz. Une magikoak gertatzen direla ikusi nahi ditugulako.\n[dropcap1 bgColor=”rgba(255,0,0,1)” textColor=”rgba(255,0,0,1)”]D[/dropcap1]\nena oso bizkor aldatzen ari da, hezkuntza izan ezik. Mekanikan oinarritutako eskemetan murgilduta jarraitzen dugu eta jorratzen dugunak ia inoiz ez du aplikaziorik eguneroko bizitzan. Gure ekimen honekin, gizarteari ekarpena egingo dion hezkuntza eredu bat inplementatu nahi dugu gure ikasleak era integralean heziz, ikerketaren, berrikuntzaren, pentsamendu kritikoaren eta sortzailearen bitartez.\nHorretarako, gure ikaskuntza espazioak eta hauen diseinuak aldatu ditugu, lan egiteko era berrietara egokitzeko eta egoera berriak sorrarazteko. Gainera, antolakuntzan, gure esku dauden egokitzapenak egiten ditugu eredu tradizionaletik urrunduz eta eredu malguago baterantz urrats garrantzitsuak emanez. Bestalde, ordutegiak, taldekatzeak, ratioak… ez dira ukiezinak, aitzitik, ikas-ekintza bakoitzaren beharren arabera aldatzen dira.\n[icomoon icon=”im-icon-plus-circle-2″ color=”rgba(255,0,0,1)” size=”24″] Nortasun oharrak\n[image_frame style=”shadow” align=”right” height=”225″ width=”300″]http://ikastola.info/wp-content/uploads/2013/08/relax-11.jpg[/image_frame]\n[styled_list icon=”fa-icon-user” color=”rgba(35,208,57,0.98)”]\nKalitatezko hezkuntza berritzailea.\nHezkuntza integrala, Adimen Anizkunen markotik, norbanakoen gaitasunen garapenerako eredu gisa.\nHezkuntza Komunitatea, familiari eta gizarte eragile guztiei funtzio hezitzaile garrantzitsu bat emanez.\nBalio demokratikoetan eta pertsonen garapen orekatu bat erraztuko duten ohituratan oinarritutako hezkuntza.\nHezkuntza euskalduna eta eleanitza, konpetentzia guztien lorpena bermatuz eta euskara ardatz izanik.\nArteak eta kirolak, gizakion garapen harmoniko bat lortze aldera, arreta berezi batez tratatzen dira.\nJakintza Askea, partekatzeak guztiok aberasten gaituelako.\n[icomoon icon=”im-icon-plus-circle-2″ color=”rgba(255,0,0,1)” size=”24″] Oinarri metodologikoak\n[styled_list icon=”fa-icon-truck” color=”rgba(251,112,25,1)”]\nGure ekimenaren ipar metodologikoa adierazten duen ezaugarria pentsamendu kritiko eta sortzailearen garapena da.\nMundu osoan zehar arrakasta duten metodologia berritzaileak gure ikastolara ekartzen ditugu.\nIkasleen garapen integrala bilatzen da ikas arlo tradizionalak landuz, baina Arte Hezkuntzari eta Gorputz Hezkuntzari garrantzia handiagoa emanez.\nHoward Gardner-en Adimen Anizkunen teorian oinarrituz, ikasle bakoitzaren indarguneak indartu egiten dira eta ahuleziak identifikatu egiten dira hobekuntza bilatuz.\nHezkuntza Inklusiboa, ikasle guztien jarraipen pertsonalizatua egiten dugu eta metodologia aktiboak sustatzen ditugu ikasle guztiak partaide izan daitezen.\nGure ekimena irekia da eta gure inguruko komunitatean dauden adituekin eta gurasoekin sinergiak bilatzen ditugu gure ekimena aberasteko.\nGure ekimenaren hezkuntza ekintzak Euskal Curriculumak ezartzen dituen konpetentzietan oinarritzen dira, ikasleak mota eta izaera ezberdineko erronkak gainditzen trebatuz eta eguneroko bizitzarekin zerikusia duten ikaskuntza esanguratsuak erraztuz.\nMundu mailan egiten diren azken ikerketen emaitzak aintzat hartuz, neurozientzian, ergonomian, diseinuan, pedagogian, teknologian… egiten diren ekarpenak gure ekimenean txertatzen ditugu.\nIkaskuntza kooperatiboa, kolaboratiboa eta dialogikoa sustatzen ditugu.\n[icomoon icon=”im-icon-plus-circle-2″ class=”claen” color=”rgba(255,0,0,1)” size=”24″] Gure ekimenaren zutabeak\n[image_frame style=”shadow” align=”right” height=”300″ width=”300″]http://ikastola.info/wp-content/uploads/2013/08/design-thinking-1.jpg[/image_frame]\n[styled_list icon=”fa-icon-tasks” color=”rgba(23,151,231,0.97)”]\n“The Critical Thinking” komunitatearen pentsamendu kritiko eta sortzailea gure curriculumean txertatzen dugu. Ikasle bakoitzaren ikaskuntzaren eraikuntzan partaidetza aktiboa, ekarpen kritikoa eta sortzailea bultzatzen ditugu. Informazio gehiago hemen.\nHoward Gardner-en Adimen Anizkunen Teoria. Informazio gehiago hemen.\nCurriculum diseinu berri bat, Euskal Curriculumetik abiatuta, non garunaren bi hemisferioak modu berean tratatzen diren. Informazio gehiago hemen.\nDavid Perkins-ek Harward Unibertsitatean garatutako Pentsamendu errutinak, pentsamendua ikusgai bihurtzeko eta, honela, prozesuetan eragiteko aukera izan eta ez bakarrik emaitzetan. Honek lotura zuzena du “Visual Thinking” edo “Pentsamendu Bisula”rekin. Informazio gehiago hemen.\nPere Pujolas-en Ikaskuntza Kooperatiboa, non ikasle guztien partaidetza, konpromisoa eta elkarreragina bermatzen diren. Informazio gehiago hemen.\nMetakognizioa, norberaren ikaskuntzaren inguruko hausnarketa burutuz, hobekuntzarako benetako aldamio bat bihurtzen delarik. Informazio gehiago hemen.\nSir Ken Robinson-en Hezkuntza Paradigma Berria. Edward de Bono-ren Sormena edota Alboko Pentsamendua.Informazio gehiago hemen.\nAhalduntze prozesua. Ikasleak, aldaketaren eragile proaktiboak bilakatuzen dira. Informazio gehiago hemen.\nGure ekimenak ez luke zentzurik izango ikuspegi “profesionala”ri besterik begiratuko ez bagenio, horregatik, egundoko garrantzia ematen diogu bizitzarako formazioari. Balioak, jokabide etikoa, gizartearekiko konpromisoa, hiritartasuna…. gure ekimen honen zutaberik garrantzitsuenak dira. Informazio gehiago hemen.\nEtengabeko ebaluazio hezitzailea doikuntza eta ikaskuntza tresna gisa ulertuta, inolaz ere iragazketa tresna gisa edo neurketa konpetitiboa sustatzeko. Informazio gehiago hemen.\n[icomoon icon=”im-icon-plus-circle-2″ color=”rgba(255,0,0,1)” size=”24″] Ikasleak, familiak eta gizartea gure proiektuaren erdigunean\n[image_frame style=”shadow” align=”right” height=”247″ width=”300″]http://ikastola.info/wp-content/uploads/2013/08/hezkuntza_komunitatea.jpg[/image_frame]Gure ahalegin guztien jomuga ikasle bakoitza da eta, horren ondorioz, baita bakoitzaren familia eta guztiok inguratzen gaituen gizartea ere. Hori dela eta, oso garrantzitsua izango da aintzat hartzea ondorengo puntuak:\n[styled_list icon=”fa-icon-eye-open” color=”rgba(241,43,169,1)”]\nIkasleak ikas prozesuaren benetako protagonistak direnez, egitasmoaren ardura hartzen joaten dira norbanakoaren nahiz taldearekiko erantzukizuna eurena eginez.\nIkasle bakoitzaren emozioak eta beharrak gure jardunaren motorra izan daitezen, familiaren gertutasuna eta konplizitatea bilatzen dugu.\nErantzukizun sozialaren printzipioa gurea eginez, gure jakintza partekatzen dugu eta guztien esku jartzen dugu.


Irekia Eusko Jaurlaritza - Gobierno Vasco :: Erabakia, Bilboko Udalarekin lankidetza-hitzarmen bat sinatzea baimentzekoa, aipatu udalerrian etxebizitza babestu publikoak eta zuzkidura-bizitokiak sustatzeko politika gauzatu ahal izateko. (2013-06-04(e)ko Kointseiluan hartutako erabakia)\nErabakia, Bilboko Udalarekin lankidetza…\nErabakia, Bilboko Udalarekin lankidetza-hitzarmen bat sinatzea baimentzekoa, aipatu udalerrian etxebizitza babestu publikoak eta zuzkidura-bizitokiak sustatzeko politika gauzatu ahal izateko. (2013-06-04(e)ko Kointseiluan hartutako erabakia)\nBABES OFIZIALEKO ETXEBIZITZAK ETA ZUZKIDURA BIZITOKIAK SUSTATZEKO HITZARMENA BILBOKO UDALAREKIN\nGaurko bileran, Eusko Jaurlaritzak argi berdea eman dio Enplegu eta Gizarte Politiketako Sailak eta Bilboko Udalak Bizkaiko hiriburuan babes ofizialeko etxebizitzak eta zuzkidura-bizitokiak sustatzeko hitzarmen bat sinatzeari.\nZehazki, bi erakundeen arteko hitzarmenak hiru eremuri eragingo die: Iturrigorri-Gardeazabal Armotxabidea-Peñaskal bidea, Arangoiti eta Txurdinagari.\nIturrigorri-Gardeazabal Armotxabidea-Peñaskal bidean:\nEusko Jaurlaritzako Enplegu eta Gizarte Politiketako Sailak eremua garatzeko beharrezkoak diren hirigintzako dokumentuak idazteko eta izapidetzeko konpromisoa hartuko du, baita urbanizazioa gauzatzeko eta hiru eraikin eraikitzeko konpromisoa ere. Eraikin horietan, guztira, sustapen eta babes publikoko 45 etxebizitza berri egongo dira.\n- 734 banaketa eremua\nEusko Jaurlaritzako Enplegu eta Gizarte Politiketako Sailak eremua garatzeko beharrezkoak diren hirigintzako dokumentuak idazteko eta izapidetzeko konpromisoa hartuko du, baita urbanizazioa gauzatzeko eta proiektatutako eraikina, 38 etxebizitzaz osatutakoa, eraikitzeko konpromisoa ere.\nEremu horretan aurrera eramango den desjabetzea Euskal Autonomia Erkidegoak kudeatuko du eta, helburu horretarako, Udalak desjabetze egintza horren kostu osoa bere gain hartzeko konpromisoa hartuko du.\nEra berean, Eusko Jaurlaritzako Enplegu eta Gizarte Politiketako Sailak eremua garatzeko beharrezkoak diren hirigintzako dokumentuak idazteko eta izapidetzeko konpromisoa hartuko du, baita urbanizazioa gauzatzeko eta 85 etxebizitzako eraikina eraikitzeko konpromisoa ere.\nBilboko Udalak kalban jokatzera bideratutako lurzoru horien zati batean kokatuta dauden instalazioen birjartze edo lekualdatzea kudeatzeko eta ordaintzeko konpromisoa hartuko du; Euskal Autonomia Erkidegoaren konpromisoa, berriz, instalazio horiek esparruaren ingurunean ezartzeko lurzoru bat lautzea izango da.\nArangoitin, 130.02 gauzatze-unitatea\n- Bilboko Udalak 60 zuzkidura-bizitoki eta aurreikusitako sustapen publikoko 53 eta 73 etxebizitza artean, gutxi gorabehera, egitera bideratuta dauden bi eraikinak eraiki ahal izateko beharrezkoak diren lurzoruak eta hirigintzako eskubideak Euskal Autonomia Erkidegoari doan lagatzeko konpromisoa hartuko du.\n- Euskal Autonomia Erkidegoak hirigintzako dokumentuak idazteko eta izapidetzeko konpromisoa hartuko du, baita urbanizazioa gauzatzeko eta proiektatutako eraikinak eraikitzeko konpromisoa ere. Eraikin horiek babes publikoko etxebizitzak eta zuzkidura-bizitokiak egitera bideratuta egongo dira.\n- Euskal Autonomia Erkidegoak han dagoen ekipamendu publikoaren birjartzea finantzatzeko konpromisoa hartuko du. Horretarako, Ur Biltegitik gertu dagoen eraikina erabilera horretara egokitzeko kostua -hau da, 311.824,09 -ko zenbatekoa, BEZa barne- bere gain hartuko du. Kopuru horretan, aipatutako ekipamenduko instalazioak botatzeko zenbatekoa ere barne hartzen da.\n- Euskal Autonomia Erkidegoak eremua garatzeko beharrezkoak diren hirigintzako dokumentuak idazteko eta izapidetzeko konpromisoa hartuko du, baita urbanizazio lanak gauzatzeko eta etxebizitza babestuen (144 eta 216 artean) eta 66 zuzkidura-bizitokien eraikinak eraikitzeko konpromisoa ere.\n- Halaber, Jesus Galindez kalea Sagardotegirekin eta Zubisiku bidearekin lotzeko oinezkoentzako bigarren sarbidea gauzatzeko konpromisoa hartuko du.\nHauxe da hitzarmenean aurreikusi den etxebizitzen eta zuzkidura-bizitokien gutxi gorabeherako programa:\nBabes ofizialeko etxebizitzak, araubide orokorrekoak\nArangoiti 60 53-73\nTxurdinaga 66 96-144\nGUZTIRA 126 168 149-217\nEusko jaurlaritzak eta Bilboko udalak 400 etxebizitza publiko berri eraikitzea adostu dute\nJaurlaritzaren eta Hondarribiko Udalaren arteko hitzarmena, Muliaten babestutako etxebizitzak egiteko (2010-11-09(e)ko Kointseiluan hartutako erabakia)\nEusko Jaurlaritzak babestutako 236 etxebizitza eraiki ditu Bilbo zaharrean\nEusko Jaurlaritzak Barakaldon eta Eibarren babes ofizialeko etxebizitzak eraikitzeko lursailen lagapena onartu du. (2013-05-21(e)ko Kointseiluan hartutako erabakia)\nJaurlaritzak hitzarmena izenpetuko du Zumaiako Udalarekin Etxebideren erregistroa erabiltzeko (2011-03-01(e)ko Kointseiluan hartutako erabakia)\nUrretxuko Udalarekin Hitzarmena Etxebideren Erregistroa Erabiltzeko (2011-04-12(e)ko Kointseiluan hartutako erabakia)\nEusko Jaurlaritzak 57 zuzkidura-bizitoki eraikiko ditu Ermuan (2011-05-17(e)ko Kointseiluan hartutako erabakia)


BilbaoArte Fundazioa. Ikastaro Politak 2020 + Ilustrazio hitzaldiak: Nina Wehrle (It’s raining elephants) + Javier Zabala. Bonito Editorial-ren eskuz - Bizkaia.eus\nBilbaoArte Fundazioa. Ikastaro Politak 2020 + Ilustrazio hitzaldiak: Nina Wehrle (It’s raining elephants) + Javier Zabala. Bonito Editorial-ren eskuz\n2020ko apirilaren 14tik 17ra bitartean, Bonito Editorialek antolatutako ilustrazio Ikastaro Politen zazpigarren edizioa izango da BilboArten.\nOraingoan, It’s Raining Elephants (Suitza) taldeko Nina Wehrle eta Javier Zabala izango dituzte gonbidatu.\nAurten 32 orduko ikastaro trinko bikoitza egingo da. (16 ordu bakoitzak), 9:30etik 13:30era eta 15:30etik 19:30era.\nInformazio guztia eta matrikulak www.bonitoeditorial.com webgunean.\nMatrikula murriztua otsailaren 29ra arte.\nGainera, apirilaren 15ean eta 16an bi ilustratzaileekin topaketak egingo dira, eta bi hitzaldi ireki egingo dira: apirilaren 15ean, asteazkena, 19:45ean, Javier zabalarekin, eta apirilaren 16an, osteguna, 19:45ean, Nina Wehrlerekin, Fundazioaren Kristalezko Patioan.\nNina Wehrleren «Love and death» (“maitasuna eta heriotza”) tailerrean, It’s raining elephants suitzar ilustratzaileen duoko kidea bera, hasierako eta amaierako kontzeptuen gainean lan egingo da, jokoen bidezko narrazioak eta material desberdinen erabilera sortuz.\nTailerra ingelesez egingo da, aldi bereko itzulpenarekin gaztelaniara\nTopaketa irekia artistarekin: osteguna, apirilak 16, 19:45ean.\nJavier Zabalaren «La voz propia» tailerrean, ilustratzaileen kezkarik handienetako bat jorratuko da: identitatearen eta estiloaren bilaketa, norberaren ahotsa, presio orotatik askatuz eta esperimentaziora bultzatuz.\nTopaketa irekia artistarekin: asteazkena, apirilak 15, 19:45ean.


Ama taldea: "Ez dugu onartuko baldintza hauetan erraustegia martxan jartzea" - Zubieta - Noaua.eus\nNoaua Aldizkaria 2020-01-29 20:00\nHaserrea eta kezka adierazi du GuraSOSek goizean Donostian egin duen agerraldian parte hartu duen Zubieta eta Usurbilgo ama eta haur taldeak. Zubietako erraustegiari lotutako azken gorabeherak entzunda, onartezintzat jo dute baldintza hauetan aipatu azpiegitura piztea. Agintariei eta auzitegiei neurriak hartzea eskatzen diete. Euren eta haien seme-alaben osasunarekin kezkaturiko ama taldearekin batera, "Kontuz, ama naiz!" kanpaina aurkeztu du GuraSOSek.\nArgi zioen GuraSOSen agerraldian zehar hitza hartu duen ametako batek, Lide Arriagak. "Gure eta batez ere gure seme-alaben osasunarengatik kezkatuak gaudelako gatoz hona, hau dena jakin eta gero, iruzur eta eskandalu hauen guztien aurrean esatera ez dugula onartuko Zubietako erraustegia baldintza hauetan martxan jartzea".\nArriskutsutzat jo duen jarduera izango dela gogorarazita, argi utzi nahi izan dute, "badakigu osasunarentzako kaltegarria dela eta gure seme-alaben osasuna bermatzearen arduradunak gu gara". GuraSOSek plazaratu dituen datuen aurrean Arriagak adierazi duenez, "agintariei eta auzitegiei neurriak hartzeko eskatzen diegu. Eskandalu honen guztiaren aurrean neurriak har ditzaketen auzitegiak badaude eta politikariei eskatzen diegu gai hauek politikoki lantzeko beraien agendetan". Azken deia herritarrentzat. "Mugitu egin behar garela bai edo bai, ezin diegula gainetik pasatzen utzi eta gutxiago gure txiki hauen gainetik", ohartarazi du Lidek.\nKanpaina berri bat plazaratzeko baliatu du GuraSOSek asteazken goiz honetako agerraldia. Azken egunotan sare sozialen bidez iragartzen joan diren "Kontuz, ama naiz!" ekimena. Hiru ardatz nagusi izango ditu GuraSOSek zehaztu duenez. Mobilizazioen bidea jorratuko du, arlo juridikoan eta diplomazian lan egingo du. "Guretzat beti adostasuna izango da lehenetsi beharreko bidea. Gatazka hau hitz eginez konpondu behar da eta gu bide hori irekitzen saiatuko gara", gogorarazi du Joseba Belaustegik.\nErraustegia kaltegarria ez dela guztiz bermatu arte eta "haren funtzionamenduaren gaineko kontrol demokratikoa egon arte", erraustegia piztera eragoztera dator "Kontuz, ama naiz!" kanpaina. Datozen asteetan ekimen juridiko berriak emango dituela ezagutzera iragarri du GuraSOSek. Bide batez, gogorarazi du ebazteke daudela baita lehendik abiarazitako beste zenbati ekimen juridiko; batetik, EAEko Auzitegi Nagusian Ingurumen Baimen Bateratuaren (IBB) aurka irekitako administrazioarekiko auzia. "Kausa horretan 2016an gertaturiko IBB-aren bigarren iraungitze kausa ebatzi behar da", zehaztu du GuraSOSek. Epaia hilabeteotan emango da ezagutzera. Bestalde, "ebatzi gabe dago oraindik GuraSOSek Europako Batzordean jarritako kexa, izapidetzeko onartu zena".\nHerritarrentzat GuraSOSetik azken mezua; "hau onartezina da. Herritarrok altxa eta aski dela esateko garaia da". Gizarteari, ustelkeriarekiko eta ingurumenaren hondamendiarekiko "zero tolerantzia" mezua plazaratzera deitu du GuraSOSek. Eskuartean duguna, 35 urterako osasun, ingurumen, ekonomia eta politika arloko arazo handi bat da. Premiazkotzat jotzen du GuraSOSek guztion artean irtenbide adostu, bidezkoa eta demokratikoa ematea gatazka honi, "berme eta kontrol demokratikoan oinarritua".\nGaur agerian utzi duen bezala, "bakarrik familia batzuen lana ari da azaleratzen egia eskandalagarria. Baina ezin da onartu gizarte demokratiko batek gehiegikeria hauek zuzentzeko tresnarik ez izatea, eta haiek desestaltzeko lana kaltetuen esku esperientziagabeen gain uztea". Auzitegiei, Legebiltzarrari eta Batzar Nagusiei dagozkien neurriak hartzea eskatu die GuraSOSek.


Fokuak (FK) - Old Joy, Kelly Reichardt, AEB, 2006, 76' - | Tabakalera - Donostia / San Sebastián\nHasiera Kultur proiektua Fokuak (FK) Fokua: Kelly Reichardt Old Joy, Kelly Reichardt, AEB, 2006, 76'\nLurrari usaina dario, Portland hiriko gau euritsu baten ondoren lurrak izaten duen usain hori. Egunsentia da, eta edozein egun da Mark eta Tanyaren bizitzan, euren lehen semearen jaiotzaren zain dagoen bikote gaztea, pixkanaka-pixkanaka hastear duten garai berri hori nolakoa izango den irudikatzen ari direna. Orduan jotzen du etxeko telefonoak eta erantzungailutik ahots bat entzuten da: "Hey, Mark". Kurt da, aspaldiko laguna, hirira itzuli dela esanez eta ondo legokeela elkar ikustea.\nHorrela hasten da Kelly Reichardten bigarren film luzea, urte batzuk geroago elkar berraurkitzen duten eta mendietara bidaia bat elkarrekin egitea erabakitzen duten bi lagunen erretratua. Jonathan Raymonden kontakizun labur batean oinarrituta dago filma, Raymond Justine Kurland argazkilariaren Old Joy liburuan oinarritu zen. Ipar-mendebaldeko basoetako komunitate naturista baten irudiak biltzen zituen liburua: gorputz biluziak, erritualak, ibai basatiak eta milaka urteko zuhaitzak.\nErrepideko filmen lurraldera itzuliko gara, River of Grass filman gertatzen zen bezala. Baina hemen izpiritua beste bat da, inork ez du ihes egiten, inork ez du bere patua berridazten saiatzen, ez. Mark eta Kurt hogeita hamarrekoan daude, ustez dena finkatzen ari den une horretan, edo, behintzat, hori kontatu zieten gazteak zirenean, eta oraindik asko geratzen zitzaien "adinekoak izateko, heltzeko eta erabakiak hartzeko".\nKurtek bidaia bat proposatzen du mendietara, Bagbyko ur termaletara, Hood mendian. Kanpatzeko gau bat, garai zaharretan bezala. Eta hasieran Markek zalantza egiten badu ere, berehala dena onartu eta prestatzen du: lotarako zakua, garagardoak, errepide mapa bat eta Lucy bere txakurraren konpainia, dena Volvo 850 familia zaharrean kargatua, kolore marroi-argia, Oregongo XVX-460 matrikula.\nRoad-movie-etan funtsezkoa da jakitea zer jotzen duen autoaren irratian protagonistek paisaiak zeharkatzen dituzten bitartean. Eta Old Joyren irratian bi gauza entzuten dira: batetik, solasaldi politikoko saioak, non eskubide zibilak, alderdi errepublikarra eta demokraten porrotak aipatzen diren. Eta, bestetik, errepideko musika, kasu honetan, Yo La Tengo talde mitikoarena, jatorrizko soinu-bandaren egileak: gitarra elektriko bat, baxu bat eta bateria bat, rock-hirukoiztasun nagusia, mendebalderantz aurrera egiteko behar den gasolina bezalakoa.\nEta musiketatik filmaren soinuetara: basoak, natura, ibaiak, haizea. Zoragarria da Old Joyren soinu nahasketa, paisaia horietan zehar begiak itxita bidaiatzeko aukera ematen du. Eta, jakina, lagun izandako bi lagunen solasaldiak, uneren batean hautsezina zirudien lotura hori galdu zutenak. Hori da pelikula osoa zeharkatzen duen laugarren soinua, Kurt eta Markena, sutondoan kontatzen dituzten isilune, elkarrizketa eta istorioena: espazioaz eta denboraz hitz egiten dute, aitatasunaz, jada ez dauden lagunez, beldurraz, adiskidetasunaz, erabaki garrantzitsuak hartzeaz, betiko. Itxi zituzten disko dendez, ezezagunekin topaketez, liburu denda misteriotsuez eta ametsez mintzo dira, halako zerbait idazteko moduko ametsak: "Pena alaitasun agortua besterik ez da".\n"Faltan botatzen zaitut", aitortu du Kurtek, Will Oldham musikariak interpretatuta.\nKelly Reichardt bere filmografian behin eta berriz itzuliko den lurraldea finkatzen du filmak: duetoen film intimistak, paisaia amerikarra, adiskidetasunari buruzko kontakizunak, denboraren eta bizitzaren iragaitea, memoria emozionala eta nolabaiteko malenkonia, natura eta gizatasuna lotzen dituena.\nFilm hau 2021eko martxoan ikusteak, oraindik pandemia betean bizi garenean, beste edozein unetan baino zentzu fisikoagoa hartzen du: distantziei eta maite dugun jendeari buruzko filma da hau ere; adiskidetasunari eta kontaktu fisikoari buruzkoa; gorputzei buruzkoa eta gure beldurrak sendatzeko moduari buruzkoa; bakarrik daudenen bakardadeari buruzkoa eta denboraren joanaren bakardadeari buruzkoa.\nFilm hau 2021eko martxoan ikustean Tsai Ming-liang ekarri genezake gogora, eta bere azken filma Rizi (2020), bakardadeari eta laguntasun fisikoari buruzko maisu-lana. Badira film batzuk -diskoak, liburuak, elkarrizketak, oroitzapenak- gure bizitzaren mapa bat balira bezala laguntzen gaituztenak: "Hemen gaude/Hona goaz". Zeharkatzen gaituzte. Hau film horietako bat da, niretzat behintzat izan da, Kelly Reichardten lehen filma ikusi nuen, duela hamar urte baino gehiago, nire bizitza zinemazalea baino musikalagoa zenean, eta Will Oldham debozioz jarraitzen nuen eta etengabe entzuten nuen musikari horietako bat zen. Hau amaierarik gabeko film horietako bat da, zeinetara beti itzul zaitezkeen. Zinematik etxerako itzuleran galdera zehatzak eragiten dituen horietakoa:\nNon daude garrantzitsuak izan ziren eta egun batean desagertu ziren lagun guztiak?\nZer gertatu zen gu guztiokin?\nLarunbata, 2021ko apirilak 17 - 19:00


Wikiloc | ruta DEMANDA MENDILERROA INGURATZEN I - Alesanco, La Rioja (España)- GPS track\ncicloturismo (Rutas cicloturismo en España → La Rioja → Alesanco )\nDEMANDA MENDILERROA INGURATZEN I\n873 48 63\nAlesanco~ Najera ~ Cenicero (bicicleta de montaña)\nAlesanco - Valvanera (sendeirismo)\nAlesanco , acebal de castroviejo (bicicleta de montaña)\npreto de Alesanco, La Rioja (España)\nBi eguneko ibilbidearen estraineko etapa da hau. Demanda Mendilerroa osatzen duten tontorrik esanguratsuenak inguratzen ditu proposamen honek (Pancrudoak, San Lorenzo, San Millán, Trigaza). Errioxa eta Burgosko probintzietan barrena egiten da bidea, paisaia oso ezberdinetan zehar.\nIbilbidearen ia erdia mendi-mendian kokatzen da, 1000 metroko garaieratik gora. Neguan egitekotan, kontuan hartzeko moduko datua da.\nAlesancotik irtenda, Done Jakue bidearen paretik mendebaldera joan behar da lehenik, Santo Domingo de la Calzadatik barrena Burgosen sartu arte. Beloradon iparralderantz hasiko gara, eta Pradoluengora goruntz egingo dugu poliki, jada trafikorik gabe. Han kafea hartu eta Santa Cruz del Valle Urbióndik, Valmalara eta eguneko portutxo bakarrera igoko gara, Alarcia aurretxoan dagoenera. Mendiko pasaia da erabat dagoeneko inguratzen gaituena.\nHandik behera Uzquizako Urtegira. Honek eta Arlanzóngo bere bikiak Burgosko hiria hornitzen dute. Basoz inguraturik iritsiko gara azkenik Pineda de la Sierrara. Atseden hartzeko herri aproposa.\nBigarren etapako esteka: https://eu.wikiloc.com/ibilbide-cicloturismo/demanda-mendilerroa-inguratzen-ii-35432422\nOla, ha encontrado interesante esta ruta DEMANDA MENDILERROA INGURATZEN I https://gl.wikiloc.com/rutas-cicloturismo/demanda-mendilerroa-inguratzen-i-35588035 Saúdos, Wikiloc | Rutas do Mundo


Ostiralean izango da ‘Berazubi ikastetxea’ eremuko etxebizitzen zozketa - Tolosa - 2014-10-10 - Tolosaldeko ataria\nOstiralean izango da ‘Berazubi ikastetxea’ eremuko etxebizitzen zozketa\nItzea Urkizu Arsuaga 2014-10-08 18:26\nUdaletxeko pleno aretoan izango da ekitaldia, 13:00ean hasita; guztira, 235 eskaera izan dira\nSustapen pribatuko 19 etxebizitza eta babes ofizialeko beste 16 etxebizitza esleituko dituzte, ostiralean, pleno aretoko zozketan. Guztiak ere Berazubi ikastetxea izeneko eremua daude, eta 200 eskaeratik gora onartu ditu Tolosako Udalak.\nBabes ofizialeko etxebizitzen kasuan, 100 eskaera onartu dituzte; beste 17, berriz, Tolosaldeko eskatzaileen erreserbako esleipenerako onartu dituzte. Etxebizitza tasatuen kasuan, 118 eskatzaileren eskaerak onartu ditu udalak. Zozketaren unerako ausazko zenbaki bana eman diote onartutako eskaera bakoitzari.\nGuztira 35 etxebizitza egingo dituzte Berazubiko eremuan; horietatik 19 tasatuak izango dira, eta beste 16 babes ofizialekoak. aipatzekoa da, hala nahi izan dutenek bi promozioetan izena emateko aukera izan dutela, betiere, bietan eskatutako baldintza betez gero.\nMerkeenek 116.000 euro\nEtxebizitza tasatuak 19 dira, lau solairutan banatuta. Zortzik bi logelata dituzte, eta beste 11 etxebizitzak, berriz, hiru logela. Gainera, guztiek garajea eta trastelekua izango dute. Merkeenak 150.438 euroko prezioa izango du, BEZa kontuan izan gabe, eta garestienak 255.441,28 eurokoa.\nBabes ofizialeko etxebizitzak 16 izango dira: 3 logelako 12 eta 2 logelako 4. Hauek ere garajea eta trastelekua izango dute, eta, prezioei dagokienez, 116.948 eurotik 176.320 eurora bitarte ordaindu beharko dute erosleek.


Udaberriko Musikaldia zikloko azkena, bihar, domeka - Arrasate - Goiena.eus\nUdaberriko Musikaldia zikloko azkena, bihar, domeka\nAitziber Aranburuzabala Juldain 2018-05-05 10:01\n1966an jaio zen Oskarbi musika taldeak kontzertua eskainiko du Landarbaso abesbatzarekin bihar, domeka, San Frantzisko elizan, 20:00etan. Oskarbi taldeko Joselu Treku Arrasate Irratiko Igo Autobusera! saioan izan da astean. Hemen elkarrizketa entzungai.\nEuskal kulturaren pizkundea izan zen 60ko hamarkadan eta Oskarbi, haren emaitza dela dio, taldeko kide den Joselu Trekuk. "Kantu herrikoiak berreskuratuta eta guk geuk sortutakoak ere eskaintzea izan da, eta da, gaur egun ere, gure helburua. Lehenengo hamabost urteak eromena izan ziren; urtean 60 kantalditik gora ematen genituen Euskal Herri osoan, eta disko pila bat grabatu genituen. Geroago mantsoaldi bat izan genuen, bost bat urte kantatu gabe egon ginen, eta 1990ean berriz ere heldu genion gure bideari".\nGaur egun hamar kide dira: hasieratik ari diren Iñaki Maritxalar eta Joselu Treku ia ibilbide osoan bidelagun izan dituzten hainbat lagunekin batera, eta azkeneneko urteetan batu zaizkien musikari gazteak.\nArrasaten askotan kantuan\nTaldea sortu, eta pare bat urtetara, Ez Dok Amairu-ra hurbildu zen Oskarbi, eta elkarrekin kantaldiak eskaini zituzten lau urtez. "Gogoan dut Benito Lertxundirekin egin genuela behin Eskola Politeknikoan; hamar bat kantaldi egin genituen Arrasaten. Lagunak genituen han eta gustura joaten ginen".\nPoesia berria eta kantu herrikoiak polifoniarekin uztartzen ditu Oskarbik; Bitoriano Gandiaga izan dute autore kuttun, baina istorio bitxi asko kantatu dituzte: "Arrasateko historialari Esteban de Garibaik jaso zuen Lasturko Miliaren eresia izenekoa etziko kantu zerrendan dugu. Arrasate ondo deskribatzen duten XVIII. mendeko bi emakume bertsolariren bertsoak dira, hileta baten abesten zituztenak. Ez zeukan doinurik eta Ertaroko musika jarri genion; gutxitan abestu genuen eta hainbat moldaketa eginda, Arrasaten eskainiko dugu domekan".\nErrepertorioa hiru zatitan banatu dute: "Landarbasok berea egingo du lehenengo, ondoren guk gurea, eta elkarrekin Oskarbiren abestiak, borobiltzeko".


Airearen elementua - Aukeratu Saioa\nAirearen elementuaren astrologia interpretazioa x\nElementuen ikuspegi orokorra\nHau da beste elementu guztiak lotzen dituen elementua, nahiz eta garrantzi gutxiago izan, ikusezina den arren. Lurreko naturarekiko distantziak altxatzen gaitu, gure behar fisikoak asetzen ez dituzten plano praktiko eta mentaletan. Hala ere, hau da beste guztietan aurki daitekeen elementua. Eguzkiak hidrogenoa erretzen duen bezalaxe sua mantentzen du. Esan genezake bizitzaren hasiera ez litzatekeela posible Suik gabe, baina Airerik gabe ez litzateke suik izango gure planetan.\nAirearen elementuak arnasa hartzeko tartea ematen digu, birikak zabaldu eta horiekin batera, gure Arima askatasun pertsonalera irekitzen du. Elementu horri dagozkion zeinu guztiek askatu eta aske sentitzeko premia handia dute.\nZodiakoan Airearen elementua adierazten duten zeinuak dira Gemini , Libra eta Akuarioa . Interesgarria da horietako bik Eguzkiarekin arazoren bat dutela ohartzea, Librak erortzea eta Aquarius kalterako. Ulergarria da Eguzkiak gauza guztiak ordenan eta inguruan biraka mantentzen dituelako, eta Aireak askatasuna izan behar du Unibertsoa inguratzeko.\nIkuspegi orokorrari erreparatuta, zeinu horien eragin handiaren pean jaiotakoek arazoak dituzte beren inguruko ohiko ordenan egokitzeko, edozein dela ere beren herrialdea edo lantokia. Bizitzan duten helburu nagusia, askotan, besteei gustatzeari eta beren iritziez kezkatzeari uztea besterik ez da, beraz, beren ideia argienak eta askatzaileenak jarraitu ahal izango dituzte.\nNola orekatzen dugu airea?\nAirek markatutako pertsona bakoitzarentzako erronkarik handiena oinarria aurkitzea eta bere gorputzaren garrantzia ulertzea da. Joera handia dute esparru altuagoetan egoteko, non dena arinagoa eta posible dirudien. Ez da erraza haien ideiak, adimena eta ezagutzak gauza praktikoetan gauzatzeko eta benetan bizirik jartzeko modua aurkitzea.\nHazkunde pertsonalean eta garapen orokorrean benetan arrakasta izateko, Airy pertsonentzat garrantzitsuena da hitz egiteari uztea eta betetze aldera mugimendu praktiko eta zehatzak egiten hastea. Lurreko elementuak orekatuta daude eta eguneroko errutina osasuntsua behar dute, otorduak egunero ordu berean errepikatuta eta jarduera fisikoa beren existentzia fisikoaz jabetzeko. Jatea ahazten badute, adibidez, sabeleko zulo horrek eragina izan du izan duten plan arrazionalean. Haien behar fisikoak betetzearen garrantzia funtsezkoa eta ordezkaezina da.\nAukeratu Ikurra Kilo Taurus Minbizia Irakurtzen Dut\nzein seinale da uztailaren 7a\nsagitarioak eta akuarioak elkarrekin moldatzen dira\nzer seinale da otsailaren 5a


Antzinako erradiadoreak ezkutatzeko ideia | Consumer\nAntzinako erradiadoreak ezkutatzeko ideia\nHorman sartuta, etxebizitzako espazioa murrizten da\nErradiadore zaharrek leku gehiago hartzen dute eta egungoak baino astunagoak dira. Beraz, haiekin gogor kolpatuz gero, istripua izan dezakegu. Beste desabantaila bat ere badu: berokuntzako zirkuitua osatzen duten hodiekin batera, haiek izaten dira bero egoten direnak eta beroa askatzen dutenak, pixkanaka metagailutik askatu beharrean; beraz, martxan daudenean ukituz gero, erre egin gaitezke. Gainera, egungo erradiadoreek baino errendimendu kalorifiko txikiagoa dute.\nDesabantaila horiek gorabehera, batzuetan, galdara aldatzen denean ere, erradiadoreak mantendu egiten dira, neurri batean dirua aurrezteko, neurri batean, beren itxura landatarrarekin etxearen dekorazioan parte har dezaten.\nErradiadoreari eutsi ahal izateko, estalgailu bat egin dezakegu, baina haren itxura ikusgarria ezkutatzen ariko ginateke. Arazoa konpontzeko aukera ona horma barruan sartzea da, argazkian ikus daitekeen bezala. Horrela, bere itxura garbi mantendu ahal izango dugu, erretzeko edo kolpatzeko arriskurik izan gabe, eta, aldi berean, etxebizitzan dagoen espazioa murriztu egingo dugu.\nerradiadore ezkutatu zaharrak


Irekia Eusko Jaurlaritza - Gobierno Vasco :: 2009-2011 aldian emandako txoke-abalek 28.300 enplegu sendotu dituzte\n2009-2011 aldian emandako txoke-abalek 28.300 …\nPrograma honek onura ekarri die 2.800 enpreseri eta, guztira, 1.348 milioi euroko proiektuak egiteko bide eman du azken bi urte t'erdian.\nEusko Jaurlaritzak 28.300 enplegu sendotzeko lagundu du 2009. urtean sortutako txoke-abalen lineari esker. Industria-sarea eta enplegua atxikitzeko enpresa-proiektu bultzatzaileen finantzaketari laguntzeko programa horrek 42 enpresari eman dizkie abalak azken bi urte eta erdian, 267 milioi euroko zenbatekoaz.\nDatu horiek gaur aurreratu ditu Industria, Berrikuntza, Merkataritza eta Turismoko sailburu Bernabé Undak, Eusko Legebiltzarraren Osoko Bilkuraren aurrean egindako agerraldian. Txoke-abalen neurria Industria Sailak bultzatzen du eta hiri foru-aldundien laguntza du hasieratik.\nETEen zirkulatzaile-premietarako Ekonomia eta Ogasun Sailaren abalen programarekiko osagarria da tresna hori, elkarren bermerako sozietateen (EBS) bidez kudeatzen denarekiko, alegia.\nEuskal ekonomian duen trakzio-eragina da txoke-abalen programaren punturik esanguratsuena, abalaturiko proiektuek 1.300 milioi eurotik gorako guztizko inbertsioa jo baitute. Jaurlaritzaren abalei esker guztira balio-kateko 2.800 enpresek parte hartu dute proiektu horietan, bertan 28.300 pertsonek lan egiten dutela.\n2009ko ekainaren 5eko Gobernu Kontseiluaren erabaki batekin abiarazi zen neurria, Europako Batzordearen Denbora Esparrua deiturikoaren babesean, gaur egungo krisi ekonomiko eta finantzarioko testuinguruan finantzaketa baliatzea ahalbidetzen zuenaren babesean.\nUrte hartan bost proiekturi eman zitzaizkien abalak 38,9 milioi euroko zenbatekoaz, 191,8 milioiko inbertsiorako.\nNeurriak 2010ean jarraitu zuen, eta 17 proiekturi abalak ematea ahalbidetu zuen, 149,3 milioi euroko zenbatekoaz, 836,7 milioi euroko proiektuak egiteko bidea emanez.\nIaz guztira 18 proiekturi eman zitzaizkien abalak, 320,4 milioi euroko zenbatekoaz guztira, 426 enpresek eginikoak, eta ia 7.000 lanpostu sendotu ziren.\nBeren ezaugarriak direla-eta gauzatzeko finantzaketa handia eskatzen duten inbertsioko proiektu bultzatzaileetan, eskarietan edo kontratuetan oinarritu dira abalak ekartzeko irizpideak.\n2012an Europako Batzordeak Denbora Esparrua ez luzatzea erabaki badu ere, enpresari laguntzeko erreminta horren eraginkortasuna eta izandako lorpenak kontuan izanda, erreminten multzoa definitzen ari da Eusko Jaurlaritza, horiei esker enpresek finantzaketa baliatzea errazteko.\nTxoke-abalen bilakaera 2009-2011 aldian\nBaliatu dituzten enpresen kopurua\nVitoria-Gasteiz, 2012. urteko martxoaren 2a


Irekia Eusko Jaurlaritza - Gobierno Vasco :: Beatriz Artolazabal: “Bherria ikasteko espazioa da, toki-administrazioaren eta herritarren arteko harreman-formula berriak bilatzeko elkargunea”\nBeatriz Artolazabal: “Bherria ikasteko…\n<img src="https://www.irekia.euskadi.eus/uploads/cover_photos/42720/original/05_12_17_BHERRIA_BI_(110).JPG" style="max-width:100%" alt="Bherria, en Zorrotzaurre este mediodíaana" />\nBherria, en Zorrotzaurre este mediodíaana Iturria: Irekia\nEnpleguko eta Gizarte Politiketako sailburuak diplomak eman dizkie Bherria proiektuan parte hartu duten euskal udalerrien hogeita hamar ordezkariei\n“Pertsona jakin-nahi eta berritzaileek osatzen duten Bherria sarea eraikitzen eta indartzen jarraitu nahi dugu”\nProiektu berritzaileak pertsonako 50 orduko dedikazioa izan du gutxi gorabehera, eta hiru ‘Agora’ izan ditu ardatz\nEusko Jaurlaritzako Enpleguko eta Gizarte Politiketako sailburu Beatriz Artolazabalek gaur adierazi duenez, “pertsona jakin-nahi eta berritzaileek osatzen duten Bherria sarea eraikitzen eta indartzen jarraitu nahi dugu”. Sailburuak diplomak eman dizkie gaur eguerdian ‘Bherria. Herritartasun berrirako agora’ proiektuaren lehen edizioan parte hartu duten pertsonei, ZAWPen (Zorrotzaurre Art Work in Progress) egoitzan, Bilbaon. Bherria berrikuntza sozialeko prozesu pilotua izan da, herritarren partaidetzako eta ekintza sozialeko egungo esperientziak abiapuntu hartuta gogoeta egiteko eta ikasteko elkargune baten eraikuntza bultzatu duena.\nSailburu Artolazabalek, Eusko Jaurlaritzako Gizarte Politiketako sailburuorde Lide Amilibiak, Boluntariotzaren Euskal Kontseiluko lehendakari José Alberto Vicentek eta Gizarte Zerbitzuen zuzendari Emilio Solak, gaur, Boluntariotzaren Nazioarteko Egunaren ospakizunean, ‘Bherria. Herritartasun berrirako agora’ proiektua azpimarratu dute, “herritarren partaidetzako eta ekintza sozialeko egungo esperientziak abiapuntu hartuta gogoeta egiteko eta ikasteko elkargune baten eraikuntza” bultzatzeko helburuarekin sortu zen berrikuntza sozialeko prozesua, “euskal udalerrien hogeita hamar ordezkariren partaidetza izan duena”.\n“Hau ez da prestakuntza-prozesu hutsa; ez zaudete hemen plan bat diseinatzeko, kongresu batean parte hartzeko, edo jardunbide egokiak ezagutzeko… Hori guztia izan da, batera gainera, eta askoz ere gehiago, zuen inplikazioarekin egin dituzuen ekarpenei esker”, adierazi du Artolazabalek.\nEkimena, 2017-2020 aldirako Boluntariotzaren Euskal Estrategian kokatua, Euskadiko Administrazio Publikotik partaidetzari eta boluntariotzari lotutako balioak indartuko dituzten bide eta proiektu berriak arakatzeko sortu da, ikasteko espazio baten modura, toki-administrazioaren eta herritarren arteko harreman-formula berriak bilatzeko elkargunea izan dadin, haien ingurunea hobetzeko.\nProiektu “asmo handiko eta berritzaile” honek pertsonako 50 orduko dedikazioa izan du gutxi gorabehera, eta hiru ‘Agora’ izan ditu ardatz. Agorak gai bakoitzeko adituek eskaini dituzte eta prestakuntza-espazio presentzial eta digitaletan garatu dira. Azken hiru hilabeteetan, berrikuntza sozialeko ekimen inspiratzaileekin erakusgai jarri dira, jakintzak eta esperientziak trukatu dira, abian diren edo gauzatzekotan dauden proiektuei laguntza espezializatua inplementatu zaie, eta sare bat eraiki da Euskadiko hainbat udalerritan erantzukizun tekniko eta politikoko postuak betetzen dituzten hogeita hamar pertsonaren artean.\n“Esperientzia honen ondoren, eseri egingo gara berriz. Zuen proposamenak entzungo ditugu, talde teknikotik eta gure saileko pertsonengandik ikasi duguna kontuan izango dugu eta ekimenak inplementatzen jarraituko dugu Bherria espirituarekin”, azpimarratu du Artolazabalek.\nBherria berrikuntza sozialeko prozesu pilotua da, herritarren partaidetzako eta ekintza sozialeko egungo esperientziak abiapuntu hartuta gogoeta egiteko eta ikasteko elkargune baten eraikuntza bultzatzea helburu duena.\nBHERRIA programa toki-administrazioan erantzukizun politikoa eta teknikoa duten langileei zuzendu zaie, parte hartzeko eta lankidetzako estrategietatik beren ingurunearen hobekuntzan eragiteko modu berriak bilatzen dituztenei: besteak beste, ekintza sozialari, herritarren partaidetzari, gazteriari, emakumeari, immigrazioari, lankidetzari edo sustapen ekonomikoari lotutako langileei.\nProiektu publiko-sozial bat abian duten edo herritarrekin lankidetzan jarduteko esperientziaren bat inplementatzea baloratzen duten eta, adituen laguntzarekin, beste prozesu batzuekin —abian edo amaituta daudenak— kontrastatu nahi duten administrazioetako pertsonak bilatzen ditu ekimenak.\nBHERRIA programan parte hartu duten pertsonek konfiantzako ingurune batean zalantzak partekatzeko eta giltzarri berriekin esperimentatzeko aukera eman dien prozesu batean parte hartu dute. Programa urritik abendura garatu da eta Agora izendatu dituen hiru gogoeta-espazio proposatu ditu ikasteko ardatz nagusi gisa: Autokudeaketaren eta Herri Ondasunaren Agora, Smart Citizen Agora (herritar adimendunak) eta Entzunaldi eta Komunikazio Digitalaren Agora.\nBerrikuntza sozialeko, herritartasun irekiko eta komunikazioko proiektuetan hainbat urtetako esperientzia duten profesionalen talde batek eskueran jarritako online prestakuntza-plataforma batean oinarritu da edukietan sakontzeko lana.\nDenbora horretan, parte-hartzaileek ideiak, edukiak eta esperientziak trukatu dituzte eta lankidetzan jardun dute sarean. Gainera, hiru topaketa presentzial eta bi bisita egin dituzte proiektu adierazgarri bat landutako edukien ikuspuntutik ezagutzeko. Azkenik, zeharka, pertsona bakoitzak mentoring pertsonalizatua izan du prozesuaren bideratzaileetako batekin.\nEuskarazko BERRIA eta HERRIA terminoak uztartuta sortzen den BHERRIA programak web-plataforma hau du: www.bherria.eus. Aldi berean, sare sozialak (Facebook eta Twitter) gaitu dira, elkarrizketak, kontrasteak eta gogoetak espazio digitalean jarrai dezan, #BHERRIA etiketapean.\n05_12_17_BHERRIA_BI__110_.JPG 4 MB (JPG)


Zibersegurtasun arloan Foru Aldundia garatzen ari den estrategiaren muina izango da ZIUR zentroa - gurean.eus \nZibersegurtasun arloan Foru Aldundia garatzen ari den estrategiaren muina izango da ZIUR zentroa\nETORKIZUNA ERAIKIZ | 2018-05-11 10:00\nGipuzkoako diputatu nagusi den Markel Olanok lurraldeak zibersegurtasunaren arloan eskaintzen dituen aukerak baliatzearen alde egin du gaur. "Sekulako aukerak ditugu ehun ekonomiko berria sortzen jarraitzeko, lehen mailako enpresak ditugu, ezagutza zabal, kontrastatu eta berritzailea", nabarmendu du. Testuinguru honetan ZIUR Gipuzkoako zibersegurtasun industrialeko zentroan jarri du azpimarra, Etorkizuna Eraikiz programan kokatzen den proiektua eta udazkenean ateak irekiko dituena. Ekimenaren xedea\nlurraldeak zibersegurtasun arloan duen espezializazio maila hobetzea da eta, aldi berean, Gipuzkoako ekonomiaren zutabe den industriaren segurtasuna bermatzea. "Gipuzkoako\nForu Aldundia zibersegurtasun arloan garatzen ari den estrategiaren muina da ZIUR", berretsi du.\nGipuzkoa IndustrySec´18 kongresuaren irekiera ekitaldian egin ditu adierazpen hauek diputatu nagusiak. Topaketa gaur eta bihar ari da egiten, Donostiako Kursaalean, eta Gipuzkoako Foru Aldundiak antolatu du, lurraldeko zibersegurtasun arloko konpainiekin lankidetzan. Kongresuak 300 lagun inguru elkartu ditu, aipatutako sektoreko eta lurraldeko industriako ordezkariak. Nazioartean zibersegurtasun arloan erreferente diren adituak ari dira parte hartzen ekitaldian, hala nola, John Lyons britainiarra, ziber krimenei aurre egiteko Britainia Handiko Gobernuaren aholkulari izan zena; Luigi Rebufi, Europako zibersegurtasun elkarte nagusia den ECSOko arduraduna; edota Alejandro Diez, Espainiako Zibersegurtasun Institutu Nazionalaren (INCIBE) ordezkaria.\nOlanok, bere hitzaldian, industriak Gipuzkoako ekonomian duen pisuan jarri du azpimarra. Gogoratu duenez, BPGd-ren %27 da, eta hiru lanpostutatik bat sektore honi dagokio. Azaldu duenez, laugarren industria iraultzaren etorrerak aldaketak ekartzen ari da, eta "gure industria gogor ari da bere ekoizpen eta kudeaketa sistemak digitalizatzeko ahaleginean". Konekbititatea hobetzeak hainbat abantaila dakartza, baina baita mehatxuaren bat edo beste ere, hauen artean nagusiena segurtasunarena delarik. "Hori dela eta, zibersegurtasunaren erronka hil ala bizikoa da gure ekonomiaren lehiakortasuna eta etorkizuna bere bermatzeko", azpimarratu du Olanok.\nHonen aurrean, lurraldeak alor honetan dituen gaitasunak goraipatu ditu diputatu nagusiak. "Lehen mailako potentziala dugu, nazioartean ezagunak diren zibersegurtasun\nenpresak ditugu, gai honetan erreferente diren ikerketa eta teknologia zentroak, eta baita berrikuntza eta sormena erabiliz merkatuan euren tokia egin duten balio teknologiko handiko zenbait start up ere", gogoratu du. Heziketaren ikuspegitik, unibertsitate eta lanbide heziketako sarea egiten ari diren lana nabarmendu du, "jada zibersegurtasun arloan espezializatutako talentua ereiten ari baitira".\nHala ere, industria sektorearen egoera ez da oraindik beharko lukeena. Aldundiak berriki egindako ikerketa baten arabera, lurraldeko enpresen %84k ekoizpen sistemak ditu\nsarera konektatuta, baina hauetatik hirutik batek bakarrik ditu segurtasun protokoloak. Gainera, galdetutako erdiek azken urtean ziber erasoren bat jaso izana onartzen dute. Hau gutxi balitz, ekoizpen sistemei eragin diezaioketen erasoak jasateko ahulezia maila ertain-altua hauteman da, duela gutxi lurraldeko 20 enpresekin egindako ikerketa batek agerian utzi duenez. "Argi dagoena da mehatxua egiazkoa dela eta presente dagoela, hemen eta orain", esan du Olanok.\nHorrela, azaldu du Gipuzkoa IndustrySec´18 kongresuak sektore industrialean eragin nahi duela, zibersegurtasunaren garrantzia agerian utziz. "Norabide honetan pausuak emateak gure enpresen lehiakortasuna bermatzea dakar eta, hedapenez, lurraldeko ekonomiarena", adierazi du. Aldi berean, Olanok nabarmendu du kongresuak balioko duela munduari erakusteko Gipuzkoak zibersegurtasun arloan eskaintzen dituen aukerak eta duen potentziala eta, honela, "lurralderen espezializazio maila hobetzeko egiten ari garen apustuaren norabide berean eragiten du".\nDiputatu nagusiak gogoratu du zibersegurtasun zentroa Etorkizuna Eraikiz foru programaren barnean kokatzen dela, eta azken honen ezaugarri nagusietakoa dela\ngobernantza irekia eta lankidetzazkoa. "Zer egiten dugun bezain garrantzitsua da nola egiten dugun, eta ziur gaude lurraldearen etorkizuneko erronkek, zibersegurtasuna\ntarteko, erantzun zabal eta guztion artean adostuak behar dituztela", esan du. Honela, adibide bezala jarri du zibersegurtasun sektorea arlo honetako foru estrategian izaten ari\nden protagonismoa. IndustrySec´18 kongresua beraren antolakuntzan ere era aktiboan hartu dute parte esparru honetako konpainiek.\nZIUR, foru estrategiaren zutabe\nEkonomia Sustapen, Landa Ingurune eta Lurralde Orekako foru diputatu den Ainhoa Aizpuruk ZIUR erreferentziazko zentroari buruzko xehetasunak eman ditu, Aldundiak\nzibersegurtasun sektorea bultzatzeko duen estrategiaren ardatza dela azpimarratuz. Iragarri duenez, azpiegiturak udazkenean irekiko ditu ateak, baina proiektuan martxan da jada. "Datozen asteetan giza baliabideen lehen izendapenak egingo diren, tartean zentroaren zuzendariarena, eta udara aurretik ZIURren gorputza izango den eta Donostiko Udalak ere parte hartuko duen foru fundazioa osatuta egotea espero da", azaldu du.\nGainera, diputatuak jada ireki diren lan lerroetan jarri du azpimarra, zibersegurtasun arloan garatzen ari den estrategiaren barnean kokatzen baitira. Honela, zibersegurtasun industrialaren egungo egoera aztertzeko egindako ikerketa eta inkesta ezberdinak gogorarazi ditu, eta bita heziketa arloan eman diren aurrerapausoak ere. Azken puntu honetan, zibersegurtasuneko heziketa zikloa eta masterra jarri dira martxan. "Sektore honetan ekintzailetasuna sustatzeko lan lerro batean ere ari gara lanean, eta berrikuntza bultzatzea xede duten proiektuekin lankidetza bideak ireki ditugu", azaldu du. Baita ere, gogoratu du Aldundia eta ZIUR Europako zibersegurtasun arloko eragileen elkarte nagusi den ECSOn sartu direla, "eta honek nazioarteko ateak irekitzen dizkigu". "Argi dagoena da ZIUR, gaur gaurkoz, bizirik dagoen proiektua dela", adierazi du.\n"Bere ekarpen nagusia izango da zibersegurtasun arloan euren lehiakortasuna indartuko duten erreminta eta baliabideak eskura jartzea Gipuzkoako industriari, zibersegurtasun arloko enpresei eta gure ezagutza eragileei", azaldu du Aizpuruk. Hau da, konponbideak eskaini eta, honekin, espezializazio maila hobetu. Horretarako, ZIURrek hainbat jarduera garatuko ditu: langileen formakuntza, talentua bultzatzea, aurre hartze politikak indartzea, auto diagnosi erremintak, B+G sustatze, industria eta zibersegurtasunaren arteko zubia eraikitzea, egiaztagiriak eskaintzea… Helburua, betiere, zibersegurtasunaren sektorean eragitea izango da, "betiere lurraldeko eragile ezberdinekin elkarlanean eta esparru pribatua errespetatuz".\nGipuzkoan gertatzen denaren berri Etorkizuna eraikiz atalean\nTOKIKOMen Twitter zerrenda bat\ncc-by-sa TOKIKOM SL.\nTel. 94 681 48 21\nLandako Elkartegia, 102. modulua.\nLandako Etorbidea 4.\nLege oharra eta pribatutasun eta cookie politika


Gaur egun, bi hilabete eta erdira, neska jarraitzen dut. Baina ezin dut hitz hauetako bi esan. Hitz batean, neska maite dut. — Steemit\nGaur egun, bi hilabete eta erdira, neska jarraitzen dut. Baina ezin dut hitz hauetako bi esan. Hitz batean, neska maite dut.\nsparl1 (63) in wishing • 2 months ago\nBatzuetan esaten dut neure beldur naiz?\nKamiseta beltza, jeans praka, eskuko erlojuak, betaurrekoak, hankak markako oinetakoak jantzita eta indioz betetako Indian Fog St .. Usaina ederra gorputzarekin irteten da. Nolanahi ere, neskak gaur proposatu behar du. Etxetik irten nintzen. Lore sorta bat erosi nuen dendatik. Loreen pomada argia eman nuen. Ahh zer usaina usaina da\nErrepidean oinez nago Shahrukh Khanekin. Noiz neska ikusteko, noiz proposatu. Sentitzen ez dudana zoriontsu nire buruan.\nOndoren, uste duzu neska lotsatu egiten duzula haserrearen buruan. Neska ere bozkatu zaizu. Gero zure haserrea biziago bihurtu zen. Neska gainditu egiten duzu maitasunaren malko asko.\nZer gertatuko da orduan? (Interesa hunkituta)\nOndoren, uste dut neska negarrez hasi zela. Umorez haserretzen zara neska oihu egiten duenean. Lortu haserrea zulatu batekin. Eremuan, neska konorterik gabe jaitsi eta lurrean jaitsi zen. Ordura arte jendea bildu zen zure inguruan. Gero, neska guztiak ospitalera eraman zituzten. Got it da eta eman polizia. Entzun ruble?\nGero uste nintzen neska sendatua zegoela. Kartzelatik atera zinen. Izan ere, neskak zure izenean bortxaketa eta eve-teasing kasu izena eman dizu. Ebidentzia guztien arabera epaitzen du falsificado duzula frogatzen duzula. Orduan zure ama eta aita zapuztu egin ziren. Zure gurasoek oso gogorra iruditu zait, baina Pernona. Ez zuten mailegurik lortu, banku-mailegua hartu zuten, lurrak saltzen zituzten.\nBaina ez zuen emaitzarik lortu. Baizik eta, poliziak bere gurasoak atxilotu ditu eroskeria egiteko. Bere bizitza esaldi kartzelan dago. Rubelek entzun iezadazu?\n12 urte igaro ondoren, gurasoek kartzelan utzi zuten. Ordurako zure fasci bihurtu da. Zure gurasoak kartzelan sartu ziren berriro hilobia bisitatzeko. Han negarrez hasi ziren. Une batez, zure burua osatuko duzula erabaki zuten. Ondoren gonbidatu zuten jendea gonbidatu nahi zutela. Zure berrogeita hamar gehiagoren kasuan, zure aitak behi handi bat erosi zuen oinez. Zure behia erosi zenean, zure aita bat-batean kamioi bat zetorren eta errepidetik bereizita zegoen.\nDenbora laburrean, zure aita hil zen. Zure ama hasi zen haserre bezala negarrez zure aitaren heriotzaren berri eman ostean. Une batez, zure ama hil zen eta hil zen. Entzun ruble?\nwishing relationship challenge power\nYou got a 4.42% upvote from @postpromoter courtesy of @sparl1!\nCongratulations @sparl1! You have completed the following achievement on the Steem blockchain and have been rewarded with new badge(s) :


MINERVA, emeki egindako aldizkari ilustratua\nMinerva aldizkaria “XIX. mendeko aldizkari ilustratuen berrinterpretazioa” da, garai hartako kazetaritzaren magia berreskuratu nahi duen proiektua, orduko teknologia erabiliz. La Taller grabatu tailer eta galerian sortu zen ekimena, eta Erredakzioa izeneko lokalean egiten dute EHUko Kazetaritza graduko irakasle Tania Arriagak eta Maite Martinez de Arenaza grabatu egileak. M. Egimendi. Argazkiak: Mikel Martinez de Trespuentes.\nLa Tallerreko sototik atera, eta ikusgaitasuna eman nahi izan diote Minerva aldizkariari, lokal berrian, Erredakzioan, erakusleihoaren aurrean arituz. Orain, teknologia zaharrekin, La Tallerren irudi garaikideak sortzen dira; eta Erredakzioan, testu garaikideak, erreportajeak. Minerva “kazetaritza esperimentua” dela diote sustatzaileek; Erredakzioa, berriz, “laborategia”. Minerva izeneko inprimagailua erabiltzen dute aldizkaria inprimatzeko, XIX. mendeko makina tipografiko sendoa: presio mekanikoaz baliatzen da papera tintaz “zikintzeko”, arrabolen eta berunezko eta egurrezko letren edo tipoen bitartez.\nAldizkariaren zenbaki bakoitzak astiro egindako lana du atzean, eta luze jotzen du. Lehenengo eta behin, testua idatziko duen pertsona aukeratzen dute. Kazetaria izan behar du, irudiak egingo dituena ilustratzailea izango den bezala. Profesionalen lanbideari duintasuna aitortu nahi izan diote horrela, Eusko Jaurlaritzak emandako diru laguntza lana “oso ongi” ordaintzeko erabiliz. Gainera, denbora nahikoa ematen diete, gauzak txukun egiteko. Horrez gain, gaia aukeratzeko askatasun osoa izaten du kazetariak. Arriagak eta Martinez de Arenazak, aldiz, hobby dute aldizkaria inprimatzea. Ondorioz, kazetariak eta ilustratzaileak “pazientzia handia” eduki behar dute, emaitza ikusi arte sei-zortzi hilabete joan baitaitezke. Izan ere, biek egiten dituzte inprimatze lanak lanorduetatik kanpo, eta zenbaki bakoitzak “erronka erraldoia” dakarkie, aisialdiko “ordu asko eta asko” igarotzen dutelako lanean. Zailtasunak zailtasun, urtean bi zenbaki ateratzea da asmoa, baina “presiorik gabe. Aldizkaria ateratzeko behar dugun denbora komunikaziorako ere erabiltzen dugu: txioren bat bota, argazkia jarri Instagramen... lanean ari garela aditzera emateko eta prozesua erakusteko. Komunikazio kanpaina txiki bat, azken batean”.\nKazetaritzak abiadura bizia hartu duen eta paperaren erabilera gutxitzen ari den garaian, Minerva emeki eta mimo handiz egindako produktua da, modu eta paper berezian argitaratzen dena. Bistan da ez dela aldizkari hutsa, eta asko duela artelanetik. Izan ere, Martinez de Arenazak dioenez, “denbora desagertu egiten da lan honetan, poliki egiteko lan gozagarria da, terapia modukoa”. Are gehiago, “presaka arituz gero, arriskutsua ere izan daiteke makina, presio ikaragarria egiten duelako. Pentsa, ‘krokodiloa’ esaten diogu... Eskua harrapatzen badizu, krokodilo baten ahoan sartzea bezala da”.\nInternetez eta Erredakzioan bertan baino ez dute saltzen. Martinez de Arenazak jorratzen duen grabatu artistikoaren alorrean bezala, edizio mugatua kaleratzen dute; La Tallerretik Erredakziora ekarri duten ezaugarrietako bat da hori. Hala, tirada 250 alekoa da, eta guztiak doaz zenbatuak, eskuz josiak eta egileek banan-banan sinatuak. Minerva, hortaz, aldizkari hutsa baino zerbait gehiago da: “Jakin dugu erosle batzuek, aldizkaria irakurri ondoren, egongelako apalategian jarri dutela, artelantxo bat balitz bezala”. Horrek zalantzak eragin zizkien produktuaren prezioa erabakitzerakoan: “Aldizkari bat 25 euroan saltzea garestia da, baina Minerva ez da aldizkaria soilik. Grabatu bilduma baten truke 250 € ordaintzea, aldiz, nahiko merkea da. Beraz, erdiko bidea hartu eta 25 euroan saltzen dugu ale bakoitza, jendeak balio bereziko aldizkari baten gisan har dezan”.\nNola sortu zen, baina, proiektua? Martinez de Arenaza La Tallerren grabatuak egiten, erreportajea oso gustuko duen Arriaga Kazetaritza irakaslea EHUn... eta biak beti gogotsu gauzak probatzeko eta sortzeko. Arriaga Renoko (Nevada) Unibertsitatean egon zen hamarkada honen hasierako urteetan, “eta Maiterekin elkartzen nintzen Chicagon, New Yorken, San Frantziskon... Leku horietan ikusi genuen grabatu tailerretan era honetako teknologiak leheneratzen ari zirela, eta bioi gustatzen zaizkigu aldizkari ilustratuak...”. Gauza batek bestera eraman zituen, eta, behin honetan sartuta, harritu dituen beste kontu batekin egin dute topo: “Hemen, gutxi gorabehera 80ko hamarkadara arte, ia herri guztietan egon zen inprenta txiki bat. Bada, inprenta zutenek, erabiltzeari utzi ondoren, gorde egin zituzten makinak, oso ondo zainduta, garajeetan eta”. Hala, materiala lortu dute Ormaiztegin, Sondikan, Santanderren, Bilbon, Arrigorriagan... Orain, deitu ere egiten diete: “Ardura gure bizkar uzten dute, jasotzen ez badugu bota egingo dutela esaten digute. Aurreko batean, Ikaztegietara joan ginen, baina sekulako afera da guretzat. Alde batetik, interesatzen zaigu tresneria, zaila delako gaur egun hainbat gauza topatzea, baina, bestetik, agian lau pieza baino behar ez ditugunean, letrak gordetzeko hainbat tiradera oso hartu behar ditugu. Denak dira altxorrak, baina gero igual 400 € gastatu behar ditugu lokalean sartu ahal izateko. Minerva honekin sekulakoak egin behar izan genituen, eta lan arriskutsua izan zen, oso makina astuna delako. Norbait azpian harrapatuz gero... Oso eskertuta gaude eskaintzekin, makinak ikusten ditugunean hunkitu egiten gara, baina non eta nola sartu?”. Martinez de Arenazak eta Arriagak arazo horri irtenbidea aurkitu bitartean, hor daude, Erredakzioan, Minerva inprimagailuaren ondoan, tipoz betetako tiradera handiak. Papera inprimatzeko noiz erabiliko dituzten zain dauden tipoak gorde eta babesten.\nMinerva aldizkariaren egoitza Bilboko Solokoetxe auzoan dago, Iciar Maisuaren kalean. Lokala hartu zutenean ez bazekiten ere, leku estrategikoan dago Erredakzioa: Ioannes de Yciar maisuak (Durango, 1522) kaligrafiak diseinatu zituen, eta, horien erabilera zabaltzeko, inprenta erabili zuen kaligrafia irakasteko tratatua argitaratzeko; alegia, “bere garaiko teknologia aurreratuenaz baliatu zen idazketa teknologia zaharragoa irakasteko. Bitxia da haren izena daraman kaleko Erredakzioan gaur egun inprenta zaharraz egitea produktu garaikideak”.\nHirugarren zenbakia laster kalean\nTxani Rodriguezek idatzi du, eta Sara Morantek ilustratu, Málaga eta Cádiz arteko kortxo biltzaileei buruzko erreportajea. Kazetariak iazko uztailean entregatu zuen lana, eta zain-zain dago emaitza ikusteko. Erredakzioan, maiatzean kaleratzea espero dute. Rodriguezek kortxoa arbolatik erausteko lanari erreparatu zion erreportajea idazteko: eskuz egin beharreko lanaren historia, nola egiten den, emakumeen hastapenak lanbide gogor horretan...\nLehen zenbakian, Mirentxu Purroyk Retorno al poder blanco izeneko erreportajea idatzi zuen, Donald Trumpi buruzkoa, eta Higi Vandisek ilustratu zuen. Bigarren zenbakirako, berriz, Juan Luis Zabalak Idazlea futbolariari galdezka. Ramon Saizarbitoria eta Asier Illarramendi solasean lana entregatu zuen, zeina Josune Urrutiak ilustratu zuen.


Zikloak - Boligrafo gorria\nHasiera » Euskalerria Irratirako Burutazioak » Zikloak\nUda ere, ziklo bat baino ez da\nEz baitzait gustatzen uda, horrela, bere osoan: ziklisten zikloaren hasiera da, berbarako. Laster dugu Frantziako tourra, eta telebistako txirrindularien balentriak imitatu nahian, zikloturista gilbor-handiz beteko zaizkigu Euskal Herriko errepideak oro. Bai, badakit, ziklo bat besterik ez da: udazkenarekin jaitsiko dira bizikletatik. Baina hastear dugu zikloien zikloa ere: San Juan suarekin batera garagardo merkea, txiza-arrastoak eta txosnak, aurten inoiz baino entretenituago, Hegoaldeko administrazioak ados jarri baitira soldado ergelak ere festetara bidaltzeko txispaz armaturik eta, nola ez, ipurtzuloraino ziklatuta.\nTira, goizago edo beranduago, horiei ere amaituko zaie zikloa. Baina nik irailean ez dut ezer faltan botako: uda hilda, neskak pasatzen ikusi; dena izango da 80ko hamarkadako kanta hartan bezala; ni berriz izango naiz, noizbait izan nintzen tipo hura. Bueltatuko gara, faszikuluak legez, agian melanomaren batekin, baina dolu gabe, ez baitugu ezer berezirik egingo, gauza bereziak egiteko munduko denbora guztia eduki dugun arren.\nBai, badakit, ez da oso ikuspuntu baikorra. Hori ere, ziklo kontua izango da.


Colin Farrel: James Dean irlandarra — Gaztezulo\nColin Farrel: James Dean irlandarra\nColin Farrel: James Dean irlandarra https://www.gaztezulo.eus/albisteak/colin-farrel-james-dean-irlandarra https://www.gaztezulo.eus/@@site-logo/logoa.png\nHollywoodeko sex-symbol berria da Colin Farrell. James Dean baino errebeldeagoa. Brad Pitt baino erakargarriagoa. Russell Crowe baino basatiagoa\naktore madarikatua, zinez. Morroi politikoki ez zuzena erabat. Lotsagabea, gonazalea eta mozkortia den arren, aktore ona denik ezin ukatu. Aktore ona, baina limurtzaile hobea. Neskatilak seduzitzeko ahalmen aparta baitu outsider irlandarrak.\nDuela 26 urte jaio zen Dublinen. 1976. urteko martxoaren azken egunean, zehatz-mehatz. Bere aita Shamrock Rovers futbol taldeko jokalari ospetsua zenez gero, baloia bihurtu zen Colin bihurriaren mundu bakarra gaztaroan. Hala, futbol izar handia izatearekin egin zuen amets urte luzez. Diziplina, ostera, jasanezina zitzaion. Eta, horretaz gain, garagardoa futbola baino areago atsegin zuela ohartu zen berehala.\nAnaia zaharraren aholkuei men egin eta antzezpenaren liluran hondoratu zuen bihotza Colin nerabeak. Gaiety School of Drama finean aritu ondoren, telebistak famatu bilakatu zuen. Lasterrera, zineman lan egiteko parada ere izan zuen. "Drinking Crude" eta "The War Zone" filmeek, ordea, ez zioten arrakastarik ekarri. Beraz, zinemaren mundutik aldendu eta telebistan nahiz antzerkian bilatu zuen babesa.\nLondresko Donmar Warehouse prestijiozkoan "A Little World of Their Own" antzezlanean egindako lan bikainak, baina, Kevin Spacey aktorearen arreta bereganatu zuen. Eta, honek, zinemara itzultzeko aukera eskaini zion "Ordinary Decent Criminal" erdipurdikoan. Handik gutxira, Joel Schumacher zinemagilearen "Tigerland" interesgarriak izar bihurtu zuen Colin Farrell. Ordutik hona, ez du atsedenik izan. Aurten, urrutira joan gabe, bost film ezberdinetan ikusiko dugu mutila. Esanguratsuena, beharbada, Steven Spielberg maisuaren "Minority Report" estrainioa izanen da.\nFarrell gaztearen zeluloidezko ibilbidea eguzkia bezain distiratsua den arren, bere bizitza sentimentala Irlandako negua baino ekaiztsuagoa da. Pirata irlandarrak bihotz apurtu anitz utzi baititu lehorreratu den portu bakoitzean. Iaz, Amelia Warner iradokitzaileak kate motzean lotuta zuela zirudien. Hemeretzi urteko aktoreak Colin Farrellen "Bai, nahi dut" iheskorra erdietsi baitzuen Hawaii exotikoan. Ameskeria hutsa besterik ez zen izan hura, ordea. Ezkontzak lau hilabete soil-soilik iraun zuen-eta. Izan ere, Colin Farrellek maitasun bakarra baitu bere bizitzan: Guinnes beltzarana.


Garabi: Zarautztik zuzenean\nMusikari dagokionez, batzuk Coldplay eta KenZazpiri buruz bakarrik idazten dudala (eta hori bakarrik entzuten dudala) esaten didate. Ba gaur beste euskal talde baten promozioa egingo dut.\nAnder Donostian Zuzenbidea ikasten duen lagun xakelaria dut. Baina dena ez da Zuzenbidea eta xakea izango, musika talde baten bateria joten du Anderrek (bere fotologa ikusiz, igartzen da bateria gustatzen zaiola, eta beste gauza batzuk ere bai :)), eta azken aldian talde horrekin maketa bat grabatzen ibili da.\nEz dakit maketa salgai jarri duten (uste dut 3 € balioko zuela esan zidala), baina Interneten deskargatzeko jarri dute, Jamendo zerbitzuan. Egia esan, gustatu zait Bihotz Beltzen Kluba izeneko maketa, ez dakit zein kantu aukeratuko nukeen, gustora entzuten dut, agian Ehun su aukeratuko nuke eta baita Hesien bestaldea: rien de rien olerkia ere, bale ez da abesti bat, baina zer? Garabiren beste abesti batzuk ere Jamendon dituzue. Nola ez Myspacea ere badute.\nMaketa deskargatzeko hemen lotura zuzena: http://www.jamendo.com/es/download/album/31542\nHemen Ehun Suren letra:\nKale kantoiak,pobrezia erlatiboa,mulatoen lurrean.Mila begirada,irrifartsuak gehienak.Kale kantoian birapobrezia…pobrezia...Galtzada zimurretan,horma lakarretan,herria jesarrita.Puruzko ixiltasuna, idatzitako lasaitasunaairean…Eta galtzada zimurretan,horma lakarretan,herria jesarrita.\nPuruzko ixiltasuna, idatzitako lasaitasunaairean…Bi ume basebalean.ama ezkatzean,baina autobusean,haize girotuabegiak lehortuz.Malko bat.Malko bi.Habanatur konpainiarenjesarleku erosoetanez nago gustora,nahiago det atera kanpora.Cienfuegosen berora.Kale kantoiak,pobrezia erlatiboa,mulatoen lurrean.Mila begirada,irrifartsuak gehienak.Kale kantoian birapobrezia…\nJamendori esker, euren maketaren player bat dago hemen (RSSlariok ez baduzue ikusten, bisitatu webgunea).\nWashingtonen Plone ikasten\nUrriaren 8a eta 12a bitartean Washingtonen egon gara Lur eta biok urteroko Plone Konferentzian. Ez noa Ploneri buruz gauza gehiegi kontatzera, horretarako CodeSyntaxen webguneko bloga daukagu-eta, baina bai Estatu Batuetako hiriburuan ikusitako eta bertara heltzeko izandakoaren berri. Bilbotik Madrilera, handik Philadelphiara eta bertatik Washingtonera. Horrelxe genuen hegaldia. Harunzkoan ez zen ezer aipagarririk gertatu, Madrilen hegazkinean sartzeaz bat lo hartu bainuen, gero Estatu Batuetara iritsi aurretik, gure aurrean zihoan bikoteak ea pastillaren bat hartuta gindoazen galdetu zigun arte :) Hori bai, sartzeko kontrolean galdera pila bat: zertara zatoz? ze software? alkoholik badakarzu? eta tabakorik? eta helbide hau hotel bat da? eta non dago? ze izen du? eta horrela pila bat galdera... ondoren zapatilak kendu eta kontrola pasatzeko. En fin.\nWashingtonera heldu, maletak hartu eta metroa zegoen aireportuan bertan, txartela hartu eta hotelera. Lehenengo inpresioa ona, hori bai 20:30ak ingurua zen eta zerbait jan nahi genuen. Hasi hotelaren inguruan bila eta dena itxita. Aldameneko kafetegi/entsaladategia itxita. Starbucksa itxita. McDonaldsa ere bai. Azkenean pakistandar bi garbiketa lanean zeuden Subway edo antzeko bat topatu genuen 20:55ean. Sartzeko esan ziguten, baina 21:00etan kanpora. Beno, ezer hoberik ezean...\nKonferentzia egunetan (asteazkenetik ostiralera) turismo asko egiteko astirik ez genuen izan, baina aurkitu genuen ordu normal baten afaltzeko leku bat: 7. kalea. Txinatarra, McDonaldsa, "La Tasca" izeneko espainiarra, portugaldar-hegoafrikar bat, pub irlandarra, ... denetik zegoen han. Etxe zuria ere ikusi genuen gauez eta baita Washingtonen omenezko monumentua ere.\nLarunbata eta igande goiza izan ziren gure turismo-egunak, nolabait esateko. Iaz Erroman egin bezala, aurtengoan Washington oinez zeharkatu genuen: hoteletik Etxe-Zurira, Washingtonen monumentua, 2. Mundu Gerrako biktimen monumentua, Forrest Gump-eko piszina hori, Lincolnen monumentua, Koreako Gerrakoa eta Arlingtongo hilerria. Lasai-lasai Dupond Circlen bazkaldu eta dendaren baten bila abiatu ginen.\nTurismo guneetatik gehien harritu ninduena amerikarren abertzaletasuna izan zen. Guztia banderaz josita eta monumentu guztietan zeuden hormako idatzietan idatzi guztiz abertzaleak. Ikusi, adibide baterako, Lincolnen omenezko monumentuan, horman dauden bi idatzi hauek: lehenengoa eta bigarrena. Ikaragarriak dira benetan Washington eta Lincolnen omenezko monumentuak. Baita Capitolioa ere, eta baita Arlingtongo hilerrian dauden 320.000 hilarriak ere.\nIgande goizean lasai-lasai ibilaldi luze bat eta hankek nahikoa esan zutenean hotelera, maletak hartu eta wifi-gune bat aurkitu genuen, astea bukatzeko modu ona, futbol amerikarreko partidu bati begira.\nItzulerako hegaldian ia lorik egin gabe Madrilera itzuli ginen zuzenean, eta bertan, Estatu Batuetan egin ez zigutena: aireportuko kontrolean motxila ireki behar han zegoen emakumeak zerbait ikusi omen zuelako: aizu Estatu Batuetatik gatoz eta han ez digute ezer esan esatekotan egon ginen :)\nEta berriz ere eguneroko martxan. Interesgarria ezta? Lan bidaiek turismo pixkat egiteko ere balio izaten dute. Ah, eta gurekin lan egin nahi baduzu, postu libreak ditugu. Zatoz gurekin !!\nArgazki gehiago Flickren ! Eta baita Lurren Flicrk-en ere!\nErrebali buruz bi hitz\nGaur arratsaldian Portalean egon naiz Eibartarrak zerrendako kide diren Josu eta Ramonek eman duten Errebaleko proiektuari buruzko hitzaldian.\nEgia esan, ez dut ulertzen zer gertatzen den Udalarekin. Oraindik ez dut entzun edo irakurri gobernu-taldeko kiderik Errebal Plataformako kideek esaten dutena desmontatzen. Errebalekoek, onartuta dagoen proiektuak, Hiri Antolamendurako Plan Nagusia eta 2006ko Lurraren Legea betetzen ez dituela diote. Eta hori salaketa larria da. Gobernukideek eta inguruko partidu sateliteek (EAJ eta EA horixe besterik ez baitira), Errebalekoak "epez kanpo" dabiltzala diote. Ez dira eztabaidaren muinera sartzen.Zergatik ari dira urtarriletik, hilero hilero DV eta Correon obrak "berehala" hasiko direla esaten? Zergatik "defenditzen" dute, gero eurek "pribatua" dela dioten obra bat? Hori esan dute Errebalekoei eman dieten erantzun ofizial baten.Zerrendakide Juanjo Araolazak esan bezala, herri ekimena da benetan behar dena. Zaila dena baina horrelako kasuetan behar dena.Eibartarron Ekimena, EE, ez konfunditu Euskadiko Ezkerrarekin :) Ez zaizkit gustatzen "Independientea" izena daramaten gauzak (bestela Eibartar Independienteen Ekimena litzateke), azken finean ez baitira "Independiente" izaten. Horrelako zerbait posible litzateke Eibarren? Agian bai.P.S.: sozialistek agintzen duten herri honetan, Patxi Lopezek orain aste batzuk euskararen inguruan esan dituenak entzunda, gaur esan didate obren inguruko hesietan jarri dituzten kartel guztiak gaztelaniaz daudela. Errebaleko inork konfirmatzerik bai?\nEguneraketa (2008/10/15): Josu Mendicutek konfirmatu du Eibartarrak zerrendan, kartelak gaztelania hutsez daudela. Hona hemen adibide bat:\nJosu Mendicute - Errebaleko kartela - Creative Commons - BY-NC-SA


Bihar bi urte beteko dira Kataluniako erreferenduma ospatu zenetik. CDRko kideen espetxeratzeak eta buruzagi katalanen aurkako berehalako Auzitegi Gorenaren sententziak markatuko dute urtemuga. Testuinguru honetan Sortuk elkarretaratzeak deitu ditu Hego Euskal Herriko hiriburuetan «Autodeterminazioa ez da delitua! Euskal Herria Kataluniarekin bat» lemapean. Gasteizen Andra Mari Zuriaren plazan jarri dute hitzordua, arratsaldeko 19:30etan. CDR-Gasteizek bat egin du deialdiarekin .\n← »Larrialdi ekologikorako ez dago erantzun sinplerik, konponbidea konplexua eta askotarikoa izan behar da»


2011-06-29 // Diaspora, Ez gara hutsaren hurrengoak // Iruzkinik ez\n2011-05-23 // Ez gara hutsaren hurrengoak, hauteskundeak // Iruzkinik ez\nIruñeko Media Lunan ikusi berri dut historialaria, egiaren aitortzeko historiaren istorioak izan dira bere ikerketa eremua, eta zoritxarrez aspaldi honetan ez du ia ezer argitara eman. Presaka gelbintzan biok eta terrazaldia (hiri buruzagian terraza batean gertaturiko solasaldi luzea) beste baterako utzi dugu. Agurtu eta berehala, ezagutu nuenean, hau da, 80.eko hamarkadaren akaberan historialariak kontaturiko pasadizoa gogoratu dut. Mustu berria zen PSE eta EAJren arteko gobernua, 1986ko bozketen ondoren PSEk 19 eserleku erdietsi zituen Gazteizko legebiltzarrean, EAJk 17. (more…)\n2011-05-20 // Ez gara hutsaren hurrengoak, hauteskundeak // Iruzkinik ez\nIruñeko Errotxapea auzoak badu bere alde zaharra. Eguerdia da, tabernaren atean ondoko ibaiaren izena. Bezero gehienak etxeko egongelan baleude ari dira. Gu, ostatuaren bazter batean hamaiketakoa egiten ari gara, atetik gizon bat sartu da, berehala ezagutu dut, ez nau ikusi, zuzenean jabearengana hurbildu da. (more…)\n2011-05-14 // Ez gara hutsaren hurrengoak, hauteskundeak // Iruzkinik ez\nMadril, 1971ko maiatza, juristak fiskalitatearen inguruan ari dira ezbaian. Estatuaren ordezkaria da galdera egin duena, arrapostua Nafarroako orderkariarena duzu, hona galde-erantzuna: (more…)\n2011-05-13 // Ez gara hutsaren hurrengoak, hauteskundeak // Iruzkinik ez\nThe Candidate filma gogora ekarri zidan Aitorrek kontatutakoak. Robert Redfordek Bill McKay izeneko hautagai baten papera jokatzen du. McKay AEBko alderdi demokrataren hautagaia da. Filmaren akabera hauteskunde egunaren kronika da, eta besteak beste, arrunt ongi erakusten du hautagaien sustengu taldekoek demokrata zein errepublikarrek zer nolako trikimailu, lan eta beste egiten duten botoak erdieste aldera. Filmaren bukaerako eskena antologiko bezain etsigarria da, baina hori beste baterako utziko dugu. Arestian esan bezala, Aitorrek pasa den astean Ezkaba mendian kontatutakoak eraman nau The Candidate filmaren akordura. (more…)\n2011-05-11 // Ez gara hutsaren hurrengoak, hauteskundeak // 4 iruzkin\nHilean behin edo Gazteluko Plazako Txoko, Kiosko edota Gure Etxean institutuaren garaiko ikaskideak elkartzen ohi gara. Bost urte pasa dira ohitura hau ezarri genuenetik, gogoan dut non ginen elkartzearena proposatu genuen unea, Donibaneko tanatorioan ginen, Xabierren aita hil berria zen eta Txemak azken boladan tanatorio, hilerri eta gisa horretako tokietan elkartzen ginela ohartarazi zigun. Laupabost hurbiltzen ohi gara Gaztelukora, eta bi ordu eskas irauten duen solasaldian hitza elkarri kentzen diogu etengabean. Pasa den astean elkartu ginen hondarrekoz eta espero zitekeen gisan hauteskundeen ingurukoak hartu genituen hizpide. Txemak kontatu zuena izan zen atentzio gehien bereganatu zuen pasadizoa. Hona Txemak kontatu moduan. (more…)\n2011-05-09 // Ez gara hutsaren hurrengoak, hauteskundeak // Iruzkinik ez\nBotoak erdiesteko manerak ez dira urri gure artean. Maiatzaren 22a hurbiltzen ari den honetan, lagun eta ezagunek kontatu dizkidaten pasadizoak ekarri nahi ditut ez gara hutsaren hurrengoak honetara. Inoiz, publizitatea baino eraginkorragoak dira historikoki erabili diren trikimailu, iruzur eta beste. Hona lehendabizikoa, Ramoni, Iruñeko auzokide bati duela lau urte gertatua, Ramonek kontatu moduan berritu dizuet. (more…)\n2011-04-06 // Ez gara hutsaren hurrengoak // Iruzkinik ez\nHik aipa, hik gauza\n2010eko apirilaren 6a, zinpeko bat Tabacalerako atarian, kultur mundukoak garela esan eta aurrera. Bisita gidatuaren ostean, areto nagusian ehun bat lagun biribilean eserita, hirugarren batzarra honetara kultur sortzaileak deitu dituzte, betaurrekodun bat bilkura ari da zuzentzen, berrogei urte inguru izanen ditu, hasieran Tabacalerak auzoan historikoki izan duen garrantzia hartu du hizpide, emakumezkoek jokatu papera azpimarratu du.\nMadrilgo Tabacalera. 2010eko apirilaren 6a\n2011-03-23 // Sailkatugabeak // Iruzkinik ez\n-Frantziar estatuari utzi zion ondarea\nBilboko Plaza Barria. Anton Abbadiaren erretratuak aretoaren eskuineko horma hornitzen du. Laguna margoak biltzen dituen erreferentziez mintzo zait. Afrika, Niloaren iturburuak, Hendaiako Gaztelua, Irlandako hirusta. Margoa Bixente Ameztoi zenarena da. Askok Ameztoiren margogintza baino argazkigintza dute ezagunago.\nLagunak esana dakit Azkuek saioren bat egin zuela Anton Abbadiaren ondarea euskal herritarren eskuetan gera zedin. Saio ustela nonbait. (more…)\n2011-02-24 // Diaspora, Ez gara hutsaren hurrengoak // Iruzkin bat\n- Fort Smith zibilizazioaren muga huan garai hartan (more…)


Formatu txikiko kontzertuak egingo dituzte - Soraluze - Plaentxia.eus\nFormatu txikiko kontzertuak egingo dituzte\nUbane Madera Zangitu 2020-10-01 11:02\nEzozi Arrillaga presidente-ordea, Nagore Sanz presidentea eta Naiara Beretxinaga diruzaina, martitzeneko batzarrean.\nPandemia testuinguru honetan, Soraluzeko Musika Eskolak erabaki du aurten, kontzertu jendetsuak barik, formatu txikiko kontzertuak eskaintzea. Musika tantak izenburuarekin, piezak landuta dituzten ikasleek euren familien aurrean interpretatuko dituzten kontzertuak izango dira. Bestalde, jakinarazi zuten, Gaztelupeko Hotsak-ek gonbidatuta, azaroan egingo den Blues Jaialdian parte hartzeko aukera aztertzen ari direla.\nKontu ekonomikoen, eskolako matrikulazio datuen eta bestelako datu orokorren berri eman ondoren, Soraluzeko Musika Eskolak aurten izango dituen berezitasunen berri eman zuten eskolako ordezkariek martitzenean, eskolaren urteko batzarrean.\nBestelakoen artean, jakinarazi zuten aurten, egoera hobetu bitartean, behintzat, baztertu egingo dituztela formatu handiko kontzertuak. Haien lekuan, formatu txikikoak egingo dituzte, bi hilabetetik behin-edo, ikasleek piezak landuta izan ahala. Musika tantak izenburuarekin, asmoa da ikasleek euren senitartekoen aurrean interpretatzea landutakoa.\nKontzertuekin segituz, Nagore Sanz zuzendariak jakinarazi zuen Gaztelupeko Hotsak-ek azaroko Blues Jaialdian parte hartzeko gonbidapena egin diela musika eskolako ikasleei; eskola aztertzen ari da ikasle helduek bertan parte hartzeko aukera.\nZuzendaritzako kide berriak\nJakinarazi zuten, baita ere, aurten ez dela matrikularik izan tronpetan, tronboian eta bonbardinoan; horren ondorioz, eskaintza kendu egin dute. Aldiz, biolontxeloa ikasteko eskaerak izan direla-eta, aurten instrumentu hori ikasteko aukera izango da.\nEta bestelakoen artean, eskolako zuzendaritzako bi kide berritu zituzten, presidentea (Nora Basauri) eta diruzaina (Naiara Beretxinaga). Bozketa bitartez, haien ordezko izateko Ane Ugalde eta Lorea de Castro aukeratu zituzten eskolako bazkideek.


Bergarako Mujika Burdindegia saritu du Gipuzkoako Bazkundeak - Bergara - Goiena.eus\nBergarako Mujika Burdindegia saritu du Gipuzkoako Bazkundeak\nMirari Altube 2017-11-17 21:30\nMerkataritza Enpresa sariak banatu ditu gaur Gipuzkoako Bazkundeak eta Hamar bitxiak izendapenaren barruan Gipuzkoako hamar merkataritza enpresa esanguratsuenak saritu dituzte, horien artean dago Bergarako Mujika Burdindegia.\nDonostiako Hawaii enpresa komertzialak eskuratu du 2017ko Gipuzkoako Merkataritza Enpresa saria. Gipuzkoako Bazkundeak gaur, azaroak 17, banatutako Gipuzkoar Merkataritza Enpresa Sarien 25. edizioan jaso du hori. Ekitaldian izan dira Denis Itxaso, Kultura, Turismo, Gazteria eta Kiroletako Diputatua eta Isabel Muela, Eusko Jaurlaritzako Turismo eta Merkataritza Sailburuordea.\nEusko Jaurlaritzako Merkataritza Bulego Teknikoekin egin du lan Gipuzkoako Bazkundeak beste behin, sariak Gipuzkoa osora gerturatzeko helburuarekin. Hain zuzen, helburu hori argi eta garbi erakusten dute Hamar harribitxiak izeneko sariek, eskualde bereko merkatariak direlako Gipuzkoako hamar merkataritza enpresa nabarmenenak aukeratu dituztenak, lurraldeko merkataritza bitxien mapa sortuz.\nAurten, iaz egin zen moduan, saria merkataritzako sektore guztietara zabaldu dute, eta Debagoienean Bergarako Mujika Burdindegiak jaso du. Hona hemen gainerakoak: Urola Garaian, Legazpiko Coro Paternain ile-apaindegia; Debabarrenean, Eibarko Otegui harategia; Bidasoaldean, Irungo Nanas; Donostian, Kefren dekorazio denda; Donostialdean, Hernaniko Hiru haur arropa; Goierri aldean Ordiziako mARTa eskulan, jostailu eta opari denda; Oarsoaldean, Oiartzungo Zabaleku Informatika; Tolosaldean, Tolosako BaB Singular Store; eta Urolan, Azpeitiko Xaxarki estetika. Eskualdeko "merkataritzaren ezaugarri diren balore, irudi eta prestigioa adierazten dutelako" saritu dituzte merkatari hauek guztiak Hamar bitxiak sariarekin.